title: A Bizottság (EU) 2018/68 végrehajtási rendelete (2018. január 8.) egy elnevezésnek az oltalom alatt álló eredetmegjelölések és földrajzi jelzések nyilvántartásába való bejegyzéséről („Carne de Salamanca” [OFJ])

text:
                  17.1.2018

                  HU

                  Az Európai Unió Hivatalos Lapja

                  L 12/16

            A BIZOTTSÁG (EU) 2018/68 VÉGREHAJTÁSI RENDELETE
      (2018. január 8.)
      egy elnevezésnek az oltalom alatt álló eredetmegjelölések és földrajzi jelzések nyilvántartásába való bejegyzéséről („Carne de Salamanca” [OFJ])
      AZ EURÓPAI BIZOTTSÁG,
      tekintettel az Európai Unió működéséről szóló szerződésre,
      tekintettel a mezőgazdasági termékek és az élelmiszerek minőségrendszereiről szóló, 2012. november 21-i 1151/2012/EU európai parlamenti és tanácsi rendeletre (1) és különösen annak 52. cikke (2) bekezdésére,
      mivel:

                  (1)

                  Az 1151/2012/EU rendelet 50. cikke (2) bekezdésének a) pontjával összhangban a Bizottság közzétette az Európai Unió Hivatalos Lapjában Spanyolország kérelmét (2) a „Carne de Salamanca” elnevezés bejegyzésére.

                  (2)

                  A Bizottsághoz nem érkezett az 1151/2012/EU rendelet 51. cikke szerinti kifogásolási nyilatkozat, a német hatóságok azonban arról tájékoztatták a Bizottság szolgálatait, hogy az egységes dokumentumban meghatározott hústípusok esetében kiegészítő információkra van szükség a szarvasmarhafélék osztályozása tekintetében. A Bizottság szolgálatainak kérésére a spanyol hatóságok módosították az egységes dokumentum 3.2. pontját, és a hústípusok vonatkozásában pontosították a termékleírást.

                  (3)

                  Tekintve, hogy a szóban forgó módosítás formai jellegű, nem szükséges újból közzétenni a bejegyzés iránti kérelmet az 1151/2012/EU rendelet 50. cikke (2) bekezdésének a) pontja szerint; a módosított egységes dokumentumot azonban tájékoztatási célból indokoltnak tűnik közzétenni.

                  (4)

                  Következésképpen a „Carne de Salamanca” elnevezést be kell jegyezni,

            ELFOGADTA EZT A RENDELETET:
      1. cikk
      A „Carne de Salamanca” (OFJ) elnevezés bejegyzésre kerül.
      Az első albekezdésben említett elnevezés a 668/2014/EU bizottsági végrehajtási rendelet (3) XI. melléklete szerinti 1.1. osztályba – Friss hús (valamint vágási melléktermék és belsőség) – tartozó terméket jelöl.
      2. cikk
      A módosított egységes dokumentum tájékoztatás céljából közzétételre kerül e rendelet mellékletében.
      3. cikk
      Ez a rendelet az Európai Unió Hivatalos Lapjában való kihirdetését követő huszadik napon lép hatályba.

         Ez a rendelet teljes egészében kötelező és közvetlenül alkalmazandó valamennyi tagállamban.
         Kelt Brüsszelben, 2018. január 8-án.

               a Bizottság részéről,

               az elnök nevében,

            Phil HOGAN

               a Bizottság tagja

         (1)  HL L 343., 2012.12.14., 1. o.

         (2)  HL C 435., 2015.12.24., 12. o.

         (3)  A Bizottság 668/2014/EU végrehajtási rendelete (2014. június 13.) a mezőgazdasági termékek és az élelmiszerek minőségrendszereiről szóló 1151/2012/EU európai parlamenti és tanácsi rendelet alkalmazására vonatkozó szabályok megállapításáról (HL L 179., 2014.6.19., 36. o.).

         MELLÉKLET

            EGYSÉGES DOKUMENTUM

         A Tanács 2006. március 20-i 510/2006/EK rendelete a mezőgazdasági termékek és élelmiszerek földrajzi jelzéseinek és eredetmegjelöléseinek oltalmáról (*1)

            „CARNE DE SALAMANCA”

         EK-szám: ES-PGI-0005-01174 – 2013.11.8.

            OEM ( )

            OFJ (X)

         1.   ELNEVEZÉS
         „Carne de Salamanca”
         2.   TAGÁLLAM VAGY HARMADIK ORSZÁG
         Spanyolország
         3.   A MEZŐGAZDASÁGI TERMÉK VAGY ÉLELMISZER LEÍRÁSA
         3.1.   A termék típusa

         1.1. osztály: Friss hús (valamint vágási melléktermék és belsőség)
         3.2.   Az 1. pontban szereplő elnevezéssel jelölt termék leírása

         A „Carne de Salamanca” oltalom alatt álló földrajzi jelzés oltalma alatt álló hús előállítására alkalmas szarvasmarha-állomány a morucha fajtába tartozó nőivarú tenyészállatoktól származó fajtatiszta állatokból, illetve a morucha fajtába tartozó nőivarú tenyészállatok és a charolais vagy limousine fajtájú tenyészbikák közötti keresztezésből származó állatokból áll, amelyeket legalább 5 hónapos korukban választottak el, majd természeti erőforrásokon alapuló extenzív gazdálkodási technikák és módszerek alkalmazásával neveltek.
         Vágási életkor szerint a következő típusok különböztethetők meg:

                     —

                     borjú: legalább 8 hónapos, de 12 hónaposnál fiatalabb, vágásra szánt állat, Z kategória,

                     —

                     vágásra szánt növendék marha („añojo”): legalább 12 hónapos, de legfeljebb 24 hónapos, vágásra szánt állat, A és E kategória,

                     —

                     fiatal bika vagy üsző: legalább 24 hónapos, de legfeljebb 48 hónapos, vágásra szánt állat, B és E kategória.

               A hús minimális érlelési ideje a levágás napjától számítva a borjú esetében 2, a levágásra szánt növendék marha („añojo”) esetében 4, a fiatal bika és az üsző esetében 6 nap.
         A hasított testek a húsosság szerint az U, az R vagy az O osztályba tartoznak.
         A hasított test minimális súlya az állatok kategóriája szerint változik:

                     —

                     a borjú esetében 140 kg,

                     —

                     a vágásra szánt növendék marha („añojo”) esetében 200 kg,

                     —

                     a fiatal bika, illetve az üsző esetében 280 kg.

               A faggyússág mértéke mind a hasított test külsején, mind a mellüreg belső felületén minden esetben a 2. osztálynak felel meg (enyhe faggyúval borítottság).
         A vágás után 24 órával a húsnak a hasított test hosszú hátizmában mért pH-értéke legfeljebb 6 lehet.
         Az oltalom alatt álló friss hús a levágást és a feldolgozást követően a következő jellemzőkkel rendelkezik:

                     —

                     borjú: húsának színe a rózsaszín összes árnyalatától a világos vörösig terjedhet, felszíne csillogó, zsírja fehér, húsa a nyomásnak szilárdan ellenáll,

                     —

                     vágásra szánt növendék marha („añojo”): a hús színe világos vöröstől cseresznyeszínig változó, felszíne csillogó, zsírjának színe a fehér és a világossárga között változik, húsa a nyomásnak szilárdan ellenáll,

                     —

                     fiatal bika vagy üsző: húsának színe élénk, a cseresznyeszíntől a lilásvörösig változik, felszíne csillogó, zsírjának színe sárgás vagy krémfehér, húsa a nyomásnak szilárdan ellenáll.

               3.3.   Nyersanyagok (kizárólag feldolgozott termékek esetében)

         —
         3.4.   Takarmány (kizárólag állati eredetű termékek esetében)

         Tekintve, hogy az anyaállatokat nem istállózva tartják, a legelőerdők („dehesas”) legelői és tarlói biztosítják egész évi élelmezésüket, amelyet a természeti erőforrások szűkössége idején a gazdaságban termelt szénával és szalmával egészítenek ki.
         Tavasszal a legelők bőséges táplálékot biztosítanak, ennek egy részét begyűjtik és raktározzák. Nyáron az állatok a gazdaságokat átszelő folyók és patakok közelébe vonulnak, vagy a tarlókon legelik le a betakarított szálastakarmány vagy a termés maradványait.
         Ősszel a legelők újra kizöldülnek, és az állatok is visszatérnek. Ha a táplálék nem eléggé bőséges, a tavasszal begyűjtött fűvel vagy szénával egészítik ki.
         Év végére a legelők szinte teljesen kimerülnek. Ekkor érik a makk, ami fontos, de az állatok számára nem elégséges táplálék, ezért az étrendet a tavasszal betárolt fűvel vagy a gazdaságban termelt zöldtakarmánnyal és szalmával gazdagítják.
         A borjak öt-hét hónapot töltenek anyjukkal a legelőkön, ezalatt anyatejjel táplálkoznak, étrendjük azonban hamar kiegészül azokkal a táplálékokkal, amelyeket anyjukkal együtt fogyasztanak a legelőn. Az elválasztás után kezdődik az állatok levágásáig tartó hizlalási folyamat, amely alatt a borjak etetésére a gazdaságban előállított szénát, takarmányokat stb., valamint gabonaalapú természetes tápokat használnak.
         Az állatok számára a rossz időjárási körülmények okozta táplálékhiányos időszakokban és a hizlalási szakaszban étrend-kiegészítő táplálékot lehet biztosítani, amely kizárólag a földrajzi területről származó takarmányból és szénából, valamint olyan növényű eredetű tápokból állhat, amelyek összetételében a gabonák dominálnak (a mennyiségi összetételben legalább 60 %) és éves szinten nem haladják meg a szárazanyag 50 %-át. Kifejezetten tilos olyan termékeket használni, amelyek megzavarhatják az állatok normális növekedési és fejlődési ritmusát.
         3.5.   Az előállítás azon műveletei, amelyeket a meghatározott földrajzi területen kell elvégezni

         Az elnevezés oltalmának alkalmazási körébe tartozó állatoknak a meghatározott földrajzi területen kell születniük, majd egészen a levágásukig ott kell nevelni és hizlalni őket.
         3.6.   A szeletelésre, aprításra, csomagolásra stb. vonatkozó egyedi szabályok:

         A termék adagokban, szeletelve, darabolva vagy darálva hozható forgalomba azzal a feltétellel, hogy ezeket a műveleteket olyan gazdasági szereplők végzik, akik alávetik magukat az oltalom alatt álló elnevezés megfelelő használatára irányuló ellenőrzésnek.
         3.7.   A címkézésre vonatkozó egyedi szabályok

         A hasított testek vágóhídi termékjelölése a két hasított féltest belső részén történik kitörölhetetlen jelölés vagy újra fel nem használható adathordozók alkalmazásával oly módon, hogy a hasított test mind a négy negyede szétválasztásuk után is tökéletesen azonosítható legyen.
         Az elnevezés oltalmának alkalmazási körébe tartozó hús darabjait, valamint a szeletek, darabok vagy darált hús formájában kiszerelt húsadagok csomagolásait számozott címkével kell ellátni, amelyen legalább az „Oltalom alatt álló földrajzi jelzés” és a „Carne de Salamanca” feliratnak szerepelnie kell.
         Amennyiben a terméket kizárólag morucha fajtájú állatokból állították elő, a „Raza Morucha” megjelölés is szerepelhet a címkén.
         4.   A FÖLDRAJZI TERÜLET TÖMÖR MEGHATÁROZÁSA
         Salamanca tartomány.
         5.   KAPCSOLAT A FÖLDRAJZI TERÜLETTEL
         5.1.   A földrajzi terület sajátosságai

         A „Carne de Salamanca” előállítására alkalmas szarvasmarha-állomány tenyésztése és tartása szorosan kapcsolódik a legelőerdő („dehesa”) nagy ökológiai értékű sajátos földrajzi környezetéhez és az ott található magyaltölgyekhez.
         A kontinentális éghajlatra jellemző hosszú, hideg telek, tartósan fagyos időszakok, száraz, forró nyarak és a nagy hőingadozások mellett az őszi és téli esőzések hozzák létre a legelőerdő szívós, örökzöld levelű magyaltölgyekben és aljnövényzet-alkotó bokorfajtákban gazdag közösségét. A legelők bővelkednek a magyal- és paratölgyek, a vöröstölgyek és az ibériai tölgyek jellegzetesen mediterrán típusú cserjéseiben, de gyakoriak a más fajták, főként a szuhar, a rekettye, a bodorrózsa és a sünzanót bozótos rétjei is. A pázsitfűfélék és a hüvelyesek egynyári fajtái is gyakoriak. A legelőerdő növényzete a szarvasmarha-állomány legfontosabb táplálékforrása.
         Az e környezetbe illeszkedő termelési rendszer jellegzetessége az a mód, ahogy az állattartók a szarvasmarha-állománynak a legelőerdők erőforrásaihoz való alkalmazkodásán alapuló hagyományos gyakorlatokat folytatják, anélkül, hogy az év bármely szakaszában istállóban tartanák az állatokat. Az állatok nem igényelnek speciális tartási helyeket, mivel folyamatosan a szabad ég alatt tartózkodnak és csak a tölgyek alatt kereshetnek menedéket. A nevelési rendszer a természetes ciklusokat is tiszteletben tartja: a borjút nem segítik világra, természetes módon, a mezőn születik. Öt-hét hónapig anyjával marad, anyatejjel táplálkozik, de a legelők növényeit is fogyasztja.
         A területen a szarvasmarhának a lovakkal, a viadalra szánt bikákkal és az ibériai sertéssel kell osztoznia, és a gyakran lovon közlekedő tehénpásztor („vaquero charro”) feladata, hogy az általa gondozott állatokat úgy óvja és kezelje, hogy az a legelőerdő legjobb kihasználását és egyszersmind oltalmát eredményezze. Salamanca elismeri ezeknek a különleges személyeknek a fontos szerepét: a város egyik központi terén Venancio Blanco szobrával tiszteleg előttük.
         Az elmúlt évszázadok alatt a legelőerdőben végbemenő természetes kiválasztódás eredményeként kialakult a nehéz természeti körülményekhez és a terület legelőinek hasznosításához alkalmazkodó szarvasmarha-állomány. Külön említést érdemel ezen állatok vonatkozásában a kicsinyeiknek a farkasok és a rókák támadásaitól való megvédése terén is megmutatkozó nagyon erős anyai ösztön, valamint szívós természetük, amely segíti őket a ridegtartás elviselésében. Ezek a pozitív tulajdonságok a morucha fajta és keresztezései jellemzőire vezethetők vissza. A „Carne de Salamanca” fajtaállományát alkotó morucha fajta Salamanca legelőerdőiben alakult ki. Korábban mezőgazdasági munkáknál használták igavonóként, és kisebb bikaviadalokon („lidia”) szerepeltették, mindig szem előtt tartva az állat hústermelő képességét is. Idővel, főként kiváló anyaállat és tenyészállat voltának köszönhetően, a hústermelésre különösen alkalmas fajtává alakult. A múlt század közepe táján új fajták jelentek meg, köztük a moruchához hasonló közegben tenyésztett charolais és limousine fajták. Az évek során a morucha fajtájú állatok, valamint az ezek és a charolais, illetve a limousine fajtájú állatok keresztezéséből származó egyedek tökéletesen alkalmazkodtak a legelőerdők ökoszisztémájához, és képessé váltak a felhasznált növényi erőforrásokból nagyra értékelt húst előállítani.
         5.2.   A termék sajátosságai

         A „Carne de Salamanca” jelöléssel ellátott hasított testek esetében a faggyúborítottság a hasított test külsején és a mellüreg belső felületén is csekély.
         A nagyon finom izomrostoknak köszönhetően a „Carne de Salamanca” textúrája kevéssé rostos. A hús színe a rózsaszíntől a lilásvörösig terjed, nagyon élénk, csillogó. A húst átszövő zsír a fehértől sárgáig vagy krémszínig terjedő színű, egyenletes eloszlású, nem képez lerakódásokat és neki köszönhetők a hús jellegzetes ízei és aromái.
         5.3.   A földrajzi terület és (OEM esetében) a termék minősége vagy jellemzői közötti vagy (OFJ esetében) a termék különleges minősége, hírneve vagy egyéb jellemzője közötti ok-okozati kapcsolat

         Nem kétséges, hogy az anyatejtől a természetes legelők használatáig terjedő hagyományos takarmányozási módszerek, a salamancai legelőerdők természetes környezetében élő csorda kezelése, valamint az állatok bázis fajtakomponense, a morucha fajta képezik a legfontosabb tényezőket. Ezek együttesen teszik lehetővé egy olyan termék előállítását, amelyet sajátos tulajdonságai, különösen a nagyon finom izomrostok, a rózsaszíntől lilásvörösig terjedő erőteljes, csillogó szín, valamint a húsban egyenletesen eloszló, lerakódásokat nem képező zsír különböztetnek meg más marhahúsoktól.
         A hagyományos extenzív gazdálkodási rendszer lehetővé tette annak az állatfajtának a több évtizedet igénylő kiválasztását, amely tökéletesen alkalmazkodott a legelőerdőkhöz és amely az alábbi jellemzőkkel rendelkezik:

                     —

                     kis vagy közepes nagyságú, kis súlyú állatok, amelyek rendelkeznek a táplálékszükségletüknek a nem túl dús, szegényes legelőkön való biztosításához szükséges nagy emésztőkapacitással,

                     —

                     jól fejlett, fizikai erőkifejtésre alkalmas izomzattal rendelkező, a tágas legelőkön gyorsan és könnyedén mozgó állatok, amelyeknek naponta több kilométert kell megtenniük ahhoz, hogy táplálékot és vizet találjanak,

                     —

                     rendkívül szívós állatok, amelyek nyáron és télen egyaránt ellenállók a földrajzi terület időjárási viszontagságaival szemben.

               Ennél az állattípusnál a naponta végzett erőteljes izommunka mellett a genetika is pozitívan befolyásolja a szarvasmarha esetében megszokottnál finomabb rostokkal rendelkező izomtömeg és ennek eredményeként a kevéssé rostos textúrájú hús kialakulását.
         A hasított test faggyússágának mértéke a tenyésztési rendszerrel, az állatok nagy fokú szívósságával és korai érettségével áll kapcsolatban. A folyamatos mozgás megakadályozza, hogy bizonyos helyeken zsírlerakódások keletkezzenek, így az állatok hatékonyabban tudnak nagy távolságokat megtenni táplálékszerzés céljából. A táplálékban bővelkedő időszakokban az izmokat átszövő zsír formájában tartalékok gyűlhetnek fel, ez azonban nem csökkenti az állatok mozgékonyságát. Mindezek eredményeként a zsír egyenletesen oszlik el a húsban, nem képez lerakódásokat, színe a fehértől a sárgáig vagy krémfehérig változó, a levágáskori életkortól függően.
         Köszönhetően a természetes laktációs ciklus tiszteletben tartásnak – mivel ezeket az állatokat a szokásosnál később választják el – és annak, hogy a borjak folyamatosan anyjuk mellett tartózkodnak a legelőerdőben, a borjak fokozatosan kiegészítik anyatejes étrendjüket a legelőerdő erőforrásaival, főként a nagyobb mennyiségű pigmentet (klorofilt és karotinoidokat) tartalmazó tavaszi zöldtakarmánnyal, ami a hús jellegzetes csillogását és színét adja. Ennek és a genetikailag vörösebb húsú fajtának köszönhető a hús erőteljes, rózsaszíntől lilásvörösig terjedő, csillogó színe.
         A szarvasmarha tenyésztése és húsának fogyasztása szorosan kapcsolódik ehhez a vidékhez: ismertsége és hírneve miatt a „Carne de Salamanca” terméket már a XV. században is használták a földesúri adó megfizetésére.
         A XX. század közepétől vált szokássá, hogy a környék hentesei és éttermei büszkén hirdessék a kirakatban, illetve az étlapon, hogy náluk „Carne de Salamanca” kapható. Ezzel adták tudtul vevőiknek, hogy a környék legjobb, a fogyasztók által nagyra értékelt és keresett húsféleségei náluk elérhetők.
         Számos írás igazolja, hogy a fogyasztók elismerik és előnyben részesítik a salamancai marhahúst; Luis Carandell „Vivir en Madrid” (Madridi élet) című, 1967-ben megjelent könyvének bevezetésében például a következőket írja: „1929-ben Barcelonában születtem, 1947-ben Madridban pedig újjászülettem … Abban a városban, amelyik a zöldséget Valenciából, a halat Bilbaóból, a húst Salamancából, a bort la Manchából, a szöveteket pedig Katalóniából hozatta”.

            Hivatkozás a termékleírás közzétételére

         [az 510/2006/EK rendelet 5. cikkének (7) bekezdése]
         http://www.itacyl.es/opencms_wf/opencms/informacion_al_ciudadano/calidad_alimentaria/4_condiciones_DOP/index.html

            (*1)  HL L 93., 2006.3.31., 12. o.


title: A Bizottság (EU) 2018/69 végrehajtási rendelete (2018. január 16.) a „Carne de Morucha de Salamanca” oltalom alatt álló földrajzi jelzés (OFJ) bejegyzésének törléséről

text:
               17.1.2018

               HU

               Az Európai Unió Hivatalos Lapja

               L 12/22

         A BIZOTTSÁG (EU) 2018/69 VÉGREHAJTÁSI RENDELETE
   (2018. január 16.)
   a „Carne de Morucha de Salamanca” oltalom alatt álló földrajzi jelzés (OFJ) bejegyzésének törléséről
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel a mezőgazdasági termékek és az élelmiszerek minőségrendszereiről szóló, 2012. november 21-i 1151/2012/EU európai parlamenti és tanácsi rendeletre (1) és különösen annak 54. cikke (1) bekezdésére,
   mivel:

               (1)

               A 664/2014/EU felhatalmazáson alapuló bizottsági rendelet (2) 7. cikkének (1) bekezdése előírja, hogy az 1151/2012/EU rendelet 49–52. cikkében leírt eljárás mutatis mutandis alkalmazandó a bejegyzés törlésére az említett rendelet 54. cikke (1) bekezdésében foglaltak szerint.

               (2)

               Az 1151/2012/EU rendelet 50. cikke (2) bekezdésének megfelelően, összefüggésben a 664/2014/EU felhatalmazáson alapuló bizottsági rendelet 7. cikkének (1) bekezdésével, a Bizottság közzétette az Európai Unió Hivatalos Lapjában Spanyolország kérelemét (3) a „Carne de Morucha de Salamanca” oltalom alatt álló földrajzi jelzés (OFJ) bejegyzésének törlésére.

               (3)

               A Bizottsághoz nem érkezett az 1151/2012/EU rendelet 51. cikke szerinti felszólalási nyilatkozat, ezért a „Carne de Morucha de Salamanca” (OFJ) elnevezést törölni kell az oltalom alatt álló eredetmegjelölések és az oltalom alatt álló földrajzi jelzések nyilvántartásából.

               (4)

               Az 1151/2012/EU rendelet 54. cikke (1) bekezdésének utolsó albekezdése értelmében az ilyen törléseket a hivatkozott rendelet 57. cikkének (2) bekezdésében említett vizsgálóbizottsági eljárás keretében kell elfogadni.

               (5)

               Az e rendeletben előírt intézkedés összhangban van a mezőgazdasági termékek minőségpolitikájával foglalkozó bizottság véleményével,

         ELFOGADTA EZT A RENDELETET:
   1. cikk
   A „Carne de Morucha de Salamanca” (OFJ) elnevezés bejegyzése törlésre kerül.
   2. cikk
   Ez a rendelet az Európai Unió Hivatalos Lapjában való kihirdetését követő huszadik napon lép hatályba.

      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Brüsszelben, 2018. január 16-án.

            a Bizottság részéről

            az elnök

         Jean-Claude JUNCKER

      (1)  HL L 343., 2012.12.14., 1. o.

      (2)  A Bizottság 664/2014/EU felhatalmazáson alapuló rendelete (2013. december 18.) az 1151/2012/EU európai parlamenti és tanácsi rendeletnek az oltalom alatt álló eredetmegjelölések, az oltalom alatt álló földrajzi jelzések és a hagyományos különleges termékek uniós szimbólumainak létrehozása tekintetében, valamint a származásra vonatkozó bizonyos szabályok, bizonyos eljárási szabályok és bizonyos kiegészítő átmeneti szabályok tekintetében történő kiegészítéséről (HL L 179., 2014.6.19., 17. o.).

      (3)  HL C 201., 2017.6.24., 5. o.


title: A Bizottság (EU) 2018/77 végrehajtási rendelete (2018. január 15.) egyes áruk Kombinált Nómenklatúra szerinti besorolásáról

text:
                  19.1.2018

                  HU

                  Az Európai Unió Hivatalos Lapja

                  L 14/3

            A BIZOTTSÁG (EU) 2018/77 VÉGREHAJTÁSI RENDELETE
      (2018. január 15.)
      egyes áruk Kombinált Nómenklatúra szerinti besorolásáról
      AZ EURÓPAI BIZOTTSÁG,
      tekintettel az Európai Unió működéséről szóló szerződésre,
      tekintettel az Uniós Vámkódex létrehozásáról szóló, 2013. október 9-i 952/2013/EU európai parlamenti és tanácsi rendeletre (1) és különösen annak 57. cikke (4) bekezdésére és 58. cikke (2) bekezdésére,
      mivel:

                  (1)

                  A 2658/87/EGK tanácsi rendelet (2) mellékletét képező Kombinált Nómenklatúra egységes alkalmazása érdekében intézkedéseket szükséges elfogadni az e rendelet mellékletében meghatározott áruk besorolásáról.

                  (2)

                  A 2658/87/EGK rendelet meghatározza a Kombinált Nómenklatúra értelmezésére vonatkozó általános szabályokat. Ezeket a szabályokat kell alkalmazni bármely más olyan nómenklatúrára vonatkozóan is, amely részben vagy egészben a Kombinált Nómenklatúrán alapul, vagy azt bármilyen további albontással egészíti ki, és amelyet az árukereskedelemhez kapcsolódó tarifális és más intézkedések alkalmazása céljából az Unió valamely más rendelkezése hoz létre.

                  (3)

                  Az említett általános szabályok értelmében a mellékletben szereplő táblázat (1) oszlopában leírt árukat a táblázat (3) oszlopában feltüntetett indokok alapján a (2) oszlopban megjelölt KN-kód alá kell besorolni.

                  (4)

                  Indokolt úgy rendelkezni, hogy az e rendelet hatálya alá tartozó áruk tekintetében kibocsátott, de az e rendelet rendelkezéseivel összhangban nem álló kötelező érvényű tarifális felvilágosítást a jogosult – a 952/2013/EU rendelet 34. cikkének (9) bekezdésével összhangban – meghatározott ideig továbbra is felhasználhatja. Ezt az időszakot három hónapban kell meghatározni.

                  (5)

                  Az e rendeletben előírt intézkedések összhangban vannak a Vámkódexbizottság véleményével,

            ELFOGADTA EZT A RENDELETET:
      1. cikk
      A melléklet táblázatának (1) oszlopában leírt árukat a Kombinált Nómenklatúrában a táblázat (2) oszlopában megjelölt KN-kód alá kell besorolni.
      2. cikk
      Az e rendelet rendelkezéseivel összhangban nem álló kötelező érvényű tarifális felvilágosítás – a 952/2013/EU rendelet 34. cikkének (9) bekezdésével összhangban – e rendelet hatálybalépésének időpontjától kezdve három hónapig továbbra is felhasználható.
      3. cikk
      Ez a rendelet az Európai Unió Hivatalos Lapjában való kihirdetését követő huszadik napon lép hatályba.

         Ez a rendelet teljes egészében kötelező és közvetlenül alkalmazandó valamennyi tagállamban.
         Kelt Brüsszelben, 2018. január 15-én.

               a Bizottság részéről,

               az elnök nevében,

            Stephen QUEST

               főigazgató

               Adóügyi és Vámuniós Főigazgatóság

         (1)  HL L 269., 2013.10.10., 1. o.

         (2)  A Tanács 2658/87/EGK rendelete (1987. július 23.) a vám- és a statisztikai nómenklatúráról, valamint a Közös Vámtarifáról (HL L 256., 1987.9.7., 1. o.).

         MELLÉKLET

                     Árumegnevezés

                     Besorolás
                     (KN-kód)

                     Indokolás

                     (1)

                     (2)

                     (3)

                     Szintetikus vagy mesterséges szálból (100 % poliészter) szőtt, mosható, nyomott textilszövetből készült, kb. 200 × 60 × 8 cm méretű téglatest alakú textiláru (úgynevezett „matrachuzat”).
                     Az áru egyik hosszanti oldala mentén villámzár (húzózár) biztosítja, hogy behelyezhető legyen egy matrac.
                     Az egyik hosszanti oldalra textilfület erősítettek.
                     (Lásd a képet.) (*1)

                     6302 22 90

                     A besorolást a Kombinált Nómenklatúra értelmezésére vonatkozó 1. és 6. általános szabály, valamint a 6302 , a 6302 22  és a 6302 22 90  KN-kód szövege határozza meg.
                     Az áru mosható anyagból készült, valamint villámzárral (húzózárral) rendelkezik annak érdekében, hogy a matracról bármikor le lehessen venni, ily módon ki lehet mosni (lásd még a 6302  vtsz.-hoz tartozó HR-magyarázat első bekezdését). Következésképpen a termék az ágynemű objektív jellemzőivel és tulajdonságaival bír.
                     A terméket ezért nem kötött vagy hurkolt, szintetikus vagy mesterséges szálból készült ágyneműként a 6302 22 90  KN-kód alá kell besorolni.

            (*1)  A kép csupán tájékoztató jellegű.


title: A Bizottság (EU) 2018/80 végrehajtási rendelete (2018. január 18.) a sovány tejpornak az (EU) 2016/2080 végrehajtási rendelettel megnyitott pályázati eljárás keretében kibocsátott tizenhatodik részleges pályázati felhíváshoz kapcsolódó minimális eladási áráról

text:
               19.1.2018

               HU

               Az Európai Unió Hivatalos Lapja

               L 14/35

         A BIZOTTSÁG (EU) 2018/80 VÉGREHAJTÁSI RENDELETE
   (2018. január 18.)
   a sovány tejpornak az (EU) 2016/2080 végrehajtási rendelettel megnyitott pályázati eljárás keretében kibocsátott tizenhatodik részleges pályázati felhíváshoz kapcsolódó minimális eladási áráról
   AZ EURÓPAI BIZOTTSÁG
   tekintettel az Európai Unió működéséről szóló szerződésre,
   tekintettel a mezőgazdasági termékpiacok közös szervezésének létrehozásáról és a 922/72/EGK, a 234/79/EGK, az 1037/2001/EK és az 1234/2007/EK tanácsi rendelet hatályon kívül helyezéséről szóló, 2013. december 17-i 1308/2013/EU európai parlamenti és tanácsi rendeletre (1),
   tekintettel az 1308/2013/EU európai parlamenti és tanácsi rendeletnek az állami intervenció és a magántárolási támogatás tekintetében történő alkalmazására vonatkozó szabályok megállapításáról szóló, 2016. május 18-i (EU) 2016/1240 bizottsági végrehajtási rendeletre (2) és különösen annak 32. cikkére,
   mivel:

               (1)

               A Bizottság (EU) 2016/2080 végrehajtási rendelete (3) megindította a sovány tejpor pályázat útján történő értékesítésére vonatkozó eljárást.

               (2)

               A tizenhatodik részleges pályázati felhívásra beérkezett pályázatok alapján indokolt minimális eladási árat meghatározni.

               (3)

               Az e rendeletben előírt intézkedések összhangban vannak a mezőgazdasági piacok közös szervezésével foglalkozó bizottság véleményével,

         ELFOGADTA EZT A RENDELETET:
   1. cikk
   Az (EU) 2016/2080 végrehajtási rendelettel megnyitott pályázati eljárás keretében kibocsátott, sovány tejpor értékesítésére irányuló tizenhatodik részleges pályázati felhívás tekintetében – amelyre vonatkozóan a pályázatok benyújtásának határideje 2018. január 16-án járt le – a minimális eladási ár 119,00 EUR/100 kg.
   2. cikk
   Ez a rendelet az Európai Unió Hivatalos Lapjában való kihirdetésének napján lép hatályba.

      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Brüsszelben, 2018. január 18-án.

            a Bizottság részéről,

            az elnök nevében,

         Jerzy PLEWA

            főigazgató

            Mezőgazdasági és Vidékfejlesztési Főigazgatóság

      (1)  HL L 347., 2013.12.20., 671. o.

      (2)  HL L 206., 2016.7.30., 71. o.

      (3)  A Bizottság (EU) 2016/2080 végrehajtási rendelete (2016. november 25.) a sovány tejpor pályázat útján történő értékesítésére vonatkozó eljárás megindításáról (HL L 321., 2016.11.29., 45. o.).


title: A Bizottság (EU) 2018/81 végrehajtási rendelete (2018. január 16.) egyes áruk Kombinált Nómenklatúra szerinti besorolásáról

text:
                  20.1.2018

                  HU

                  Az Európai Unió Hivatalos Lapja

                  L 16/1

            A BIZOTTSÁG (EU) 2018/81 VÉGREHAJTÁSI RENDELETE
      (2018. január 16.)
      egyes áruk Kombinált Nómenklatúra szerinti besorolásáról
      AZ EURÓPAI BIZOTTSÁG,
      tekintettel az Európai Unió működéséről szóló szerződésre,
      tekintettel az Uniós Vámkódex létrehozásáról szóló, 2013. október 9-i 952/2013/EU európai parlamenti és tanácsi rendeletre (1) és különösen annak 57. cikke (4) bekezdésére és 58. cikke (2) bekezdésére,
      mivel:

                  (1)

                  A 2658/87/EGK tanácsi rendelet (2) mellékletét képező Kombinált Nómenklatúra egységes alkalmazása érdekében intézkedéseket szükséges elfogadni az e rendelet mellékletében meghatározott áruk besorolásáról.

                  (2)

                  A 2658/87/EGK rendelet meghatározza a Kombinált Nómenklatúra értelmezésére vonatkozó általános szabályokat. Ezeket a szabályokat kell alkalmazni bármely más olyan nómenklatúrára vonatkozóan is, amely részben vagy egészben a Kombinált Nómenklatúrán alapul, vagy azt bármilyen további albontással egészíti ki, és amelyet az árukereskedelemhez kapcsolódó tarifális és más intézkedések alkalmazása céljából az Unió valamely más rendelkezése hoz létre.

                  (3)

                  Az említett általános szabályok értelmében a mellékletben szereplő táblázat 1. oszlopában leírt árukat a táblázat 3. oszlopában feltüntetett indokok alapján a 2. oszlopban megjelölt KN-kód alá kell besorolni.

                  (4)

                  Indokolt úgy rendelkezni, hogy az e rendelet hatálya alá tartozó áruk tekintetében kibocsátott, de az e rendelet rendelkezéseivel összhangban nem álló kötelező érvényű tarifális felvilágosítást a jogosult – a 952/2013/EU rendelet 34. cikkének (9) bekezdésével összhangban – meghatározott ideig továbbra is felhasználhatja. Ezt az időszakot három hónapban kell meghatározni.

                  (5)

                  Az e rendeletben előírt intézkedések összhangban vannak a Vámkódexbizottság véleményével,

            ELFOGADTA EZT A RENDELETET:
      1. cikk
      A melléklet táblázatának 1. oszlopában leírt árukat a Kombinált Nómenklatúrában a táblázat 2. oszlopában megjelölt KN-kód alá kell besorolni.
      2. cikk
      Az e rendelet rendelkezéseivel összhangban nem álló kötelező érvényű tarifális felvilágosítás – a 952/2013/EU rendelet 34. cikkének (9) bekezdésével összhangban – e rendelet hatálybalépésének időpontjától kezdve három hónapig továbbra is felhasználható.
      3. cikk
      Ez a rendelet az Európai Unió Hivatalos Lapjában való kihirdetését követő huszadik napon lép hatályba.

         Ez a rendelet teljes egészében kötelező és közvetlenül alkalmazandó valamennyi tagállamban.
         Kelt Brüsszelben, 2018. január 16-án.

               a Bizottság részéről,

               az elnök nevében,

            Stephen QUEST

               főigazgató

               Adóügyi és Vámuniós Főigazgatóság

         (1)  HL L 269., 2013.10.10., 1. o.

         (2)  A Tanács 2658/87/EGK rendelete (1987. július 23.) a vám- és a statisztikai nómenklatúráról, valamint a Közös Vámtarifáról (HL L 256., 1987.9.7., 1. o.).

         MELLÉKLET

                     Árumegnevezés

                     Besorolás (KN-kód)

                     Indokolás

                     (1)

                     (2)

                     (3)

                     Lézertechnológiával történő bőrkezelésre és szőreltávolításra szánt, két különböző (755 és 1 064  nm-es) hullámhosszúságot alkalmazó elektromos készülék. Mérete körülbelül 104 × 38 × 64 cm, súlya megközelítőleg 82 kg.
                     A készülékkel végezhető kezelések közé többek között a szőrtelenítés, a kozmetikai fiatalítás, az arcon és a lábon megjelenő hajszálértágulatok, az egyenetlen pigmentáció (pl. napfény okozta foltok a bőrön), valamint az érdaganatok és a jóindulatú pigmentált léziók kezelése.
                     A készüléket mind szépségszalonokban orvosi beavatkozás nélkül, mind engedélyezett egészségügyi központokban orvosi felügyelet mellett történő használatra tervezték.
                     Lásd a képen (*1).

                     8543 70 90

                     A besorolást a Kombinált Nómenklatúra értelmezésére vonatkozó 1. és 6. általános szabály, valamint a 8543 , a 8543 70  és a 8543 70 90  KN-kód szövege határozza meg.
                     Az, hogy a készülék elsősorban esztétikai javulást eredményez, gyógyászati kereteken kívül (szépségszalonban) és szakember beavatkozása nélkül is működtethető, arra utal, hogy a készülék nem gyógyászati felhasználásra szolgál. A készülékkel különböző betegségek is kezelhetők, azonban az ilyen kezelések gyógyászati kereteken kívül is elvégezhetők, ennek alapján ezért nem állapítható meg, hogy a készülék gyógyászati felhasználásra szolgál (lásd a C-547/13, Oliver Medical, ECLI:EU:C:2015:139 ügyet). A 9018  vtsz. alá orvosi célokra használt készülékként történő besorolása ezért kizárt.
                     A készüléket ezért a 85. árucsoportban másutt nem említett vagy besorolt, egyedi feladatra szánt más elektromos készülékként a 8543 70 90  KN-kód alá kell besorolni.

            (*1)  A kép csupán tájékoztató jellegű.


title: A Bizottság (EU) 2018/82 végrehajtási rendelete (2018. január 19.) a cukorágazatra vonatkozó egyes közösségi vámkontingensek megnyitásáról és kezeléséről szóló 891/2009/EK rendelet helyesbítéséről

text:
               20.1.2018

               HU

               Az Európai Unió Hivatalos Lapja

               L 16/4

         A BIZOTTSÁG (EU) 2018/82 VÉGREHAJTÁSI RENDELETE
   (2018. január 19.)
   a cukorágazatra vonatkozó egyes közösségi vámkontingensek megnyitásáról és kezeléséről szóló 891/2009/EK rendelet helyesbítéséről
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel a mezőgazdasági termékpiacok közös szervezésének létrehozásáról és a 922/72/EGK, a 234/79/EGK, az 1037/2001/EK és az 1234/2007/EK tanácsi rendelet hatályon kívül helyezéséről szóló, 2013. december 17-i 1308/2013/EU európai parlamenti és tanácsi rendeletre (1) és különösen annak 187. cikkére,
   mivel:

               (1)

               Az Európai Unió és a Brazil Szövetségi Köztársaság között az 1994. évi Általános Vám- és Kereskedelmi Egyezmény (GATT) XXIV. cikkének 6. pontja és XXVIII. cikke alapján, a Horvát Köztársaság engedményes listáján szereplő engedményeknek ezen ország Európai Unióhoz való csatlakozása során történő módosításáról szóló, levélváltás formájában létrejött megállapodással (2) (a továbbiakban: a megállapodás) összhangban az (EU) 2017/1085 bizottsági végrehajtási rendelet (3) módosította a 891/2009/EK rendelet (4) I. mellékletének I. részét, megnövelve a Brazília rendelkezésére álló vámkontingenst. A kontingens mennyisége a 2016/2017-es gazdasági év tekintetében 19 500 tonnával, a 2017/2018-tól 2022/2023-ig tartó gazdasági évek tekintetében 78 000 tonnával emelkedett. A 2023/2024-es gazdasági év tekintetében a kontingens mennyisége 58 500 tonnával emelkedett. A kiegészítő mennyiség kezelése érdekében a Bizottság azokhoz két új tételszámot rendelt, melyek a 09.4329 és a 09.4330, és ezek vámtarifája eltér a 09.4318 tételszámú, Brazília számára korábban megítélt kontingensétől.

               (2)

               A Brazil kvótához kapcsolódó két új tételszám és vámtarifák emberi hiba miatt nem kerültek felvételre a 891/2009/EK rendelet rendelkező részébe, pedig a kvóta alá tartozó valamennyi cukornak ugyanazon feltételeknek kell megfelelnie, különösen ami a behozatali engedély iránti kérelmeket és a származási igazolásokat illeti. E hibát meg kell szüntetni, vagyis a két új tételszámot és a hozzájuk tartozó vámtarifákat bele kell foglalni a 891/2009/EK rendelet rendelkező részébe.

               (3)

               Az 891/2009/EK rendeletet ennek megfelelően módosítani kell.

               (4)

               A megnövelt brazil kvóta kapcsán a gazdasági szereplők jogaival és kötelezettségeivel kapcsolatos jogbiztonság érdekében ennek a rendeletnek visszamenőleg is alkalmazandónak kell lennie, a megállapodás hatálybalépésétől fogva.

               (5)

               Az e rendeletben előírt intézkedések összhangban vannak a mezőgazdasági piacok közös szervezésével foglalkozó bizottság véleményével,

         ELFOGADTA EZT A RENDELETET:
   1. cikk
   A 891/2009/EK rendeletet a következőképpen módosul:

               1.

               A 6. cikkben az a) pont helyébe a következő szöveg lép:

                           „a)

                           a 8. rovatban: származási ország.
                           A 09.4317, 09.4318, 09.4319, 09.4321, 09.4329 és 09.4330 tételszámú CXL engedményes cukor és a balkáni cukor esetében a 8. rovatban az „igen” kereszttel megjelölendő. A behozatali engedély kötelez az adott országból való behozatalra;”.

               2.

               A 7. cikk (3) bekezdésének helyébe a következő szöveg lép:
               „(3)   A 09.4317, 09.4318, 09.4319, 09.4320, 09.4329 és 09.4330 tételszámú CXL engedményes cukor esetében a behozatali engedély iránti kérelemhez csatolni kell a kérelmező kötelezettségvállalását arra vonatkozóan, hogy az érintett behozatali engedély lejártát követő harmadik hónap végéig biztosítja a szóban forgó cukormennyiség finomítását.”

               3.

               A 10. cikk helyébe a következő szöveg lép:
               „10. cikk
               Szabad forgalomba bocsátás
               A 09.4317, 09.4318, 09.4319, 09.4321, 09.4329 és 09.4330 tételszámú CXL engedményes cukor kontingenseinek esetében a szabad forgalomba bocsátás feltétele az érintett harmadik ország illetékes hatóságai által a 2454/93/EGK rendelet 55–65. cikkével összhangban kiállított származási bizonyítvány bemutatása.
               Ha a 09.4317, 09.4318, 09.4319, 09.4320, 09.4329 és 09.4330 tételszámú CXL engedményes cukor esetében a behozott nyerscukor polarizációs értéke 96 foktól eltér, akkor a 98 EUR, 11 EUR és 54 EUR tonnánkénti vámtétel a megállapított eltérés minden tizedfoka után 0,14 %-kal növekedik, illetve csökken.”

         2. cikk
   Ez a rendelet az Európai Unió Hivatalos Lapjában való kihirdetését követő harmadik napon lép hatályba.
   Ezt a rendeletet 2017. július 1-jétől kell alkalmazni.

      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Brüsszelben, 2018. január 19-én.

            a Bizottság részéről

            az elnök

         Jean-Claude JUNCKER

      (1)  HL L 347., 2013.12.20., 671. o.

      (2)  HL L 108., 2017.4.26., 3. o.

      (3)  A Bizottság (EU) 2017/1085 végrehajtási rendelete (2017. június 19.) a cukorágazatra vonatkozó egyes közösségi vámkontingensek megnyitásáról és kezeléséről szóló 891/2009/EK rendelet módosításáról (HL L 156., 2017.6.20., 19. o.).

      (4)  A Bizottság 891/2009/EK rendelete (2009. szeptember 25.) a cukorágazatra vonatkozó egyes közösségi vámkontingensek megnyitásáról és kezeléséről (HL L 254., 2009.9.26., 82. o.).


title: A Bizottság (EU) 2018/83 végrehajtási rendelete (2018. január 19.) a 605/2010/EU rendelet I. mellékletének a nyers tej, tejtermékek, kolosztrum és kolosztrumalapú termékek szállítmányainak az Európai Unióba történő beléptetésére engedéllyel rendelkező harmadik országok, illetve harmadik országokon belüli országrészek jegyzékének tekintetében történő módosításáról (EGT-vonatkozású szöveg. )

text:
               20.1.2018

               HU

               Az Európai Unió Hivatalos Lapja

               L 16/6

         A BIZOTTSÁG (EU) 2018/83 VÉGREHAJTÁSI RENDELETE
   (2018. január 19.)
   a 605/2010/EU rendelet I. mellékletének a nyers tej, tejtermékek, kolosztrum és kolosztrumalapú termékek szállítmányainak az Európai Unióba történő beléptetésére engedéllyel rendelkező harmadik országok, illetve harmadik országokon belüli országrészek jegyzékének tekintetében történő módosításáról
   (EGT-vonatkozású szöveg)
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel az emberi fogyasztásra szánt állati eredetű termékek termelésére, feldolgozására, forgalmazására és behozatalára irányadó állategészségügyi szabályok megállapításáról szóló, 2002. december 16-i 2002/99/EK tanácsi irányelvre (1) és különösen annak 8. cikke bevezető mondatára, 8. cikke (1) bekezdésének első albekezdésére és (4) bekezdésére, valamint 9. cikke (4) bekezdésére,
   tekintettel az emberi fogyasztásra szánt állati eredetű termékek hatósági ellenőrzésének megszervezésére vonatkozó különleges szabályok megállapításáról szóló, 2004. április 29-i 854/2004/EK európai parlamenti és tanácsi rendeletre (2) és különösen annak 11. cikke (1) bekezdésére,
   mivel:

               (1)

               A 605/2010/EU bizottsági rendelet (3) rögzíti a nyers tej, a tejtermékek, a kolosztrum és a kolosztrumalapú termékek szállítmányainak az Európai Unióba történő beléptetéséhez teljesítendő állategészségügyi és közegészségügyi feltételeket, valamint az állategészségügyi bizonyítványokra vonatkozó követelményeket, továbbá azon harmadik országok jegyzékét, ahonnan ilyen szállítmányok az Európai Unióba beléptethetők.

               (2)

               A 605/2010/EU rendelet I. melléklete tartalmazza azon harmadik országoknak, illetve harmadik országokon belüli országrészeknek a jegyzékét, ahonnan a nyers tej, a tejtermékek, a kolosztrum és a kolosztrumalapú termékek szállítmányai az Unióba beléptethetők, és feltünteti, hogy az ilyen árukat milyen kezelésnek kell alávetni. A 605/2010/EU rendelet 4. cikke alapján a tagállamok engedélyezik a tehén, a juh, a kecske, a bivaly, illetve – ha ennek engedélyezéséről az említett rendelet I. melléklete külön rendelkezik – a Camelus dromedarius fajhoz tartozó tevék nyers tejéből származó tejtermékek szállítmányainak behozatalát olyan, az említett melléklet C. oszlopában felsorolt harmadik országokból vagy harmadik országokon belüli országrészekből, ahol fennáll a ragadós száj- és körömfájás veszélye, feltéve, hogy ezeket a tejtermékeket, illetve a nyers tejet, amelyből a termékek készültek, az említett cikk szerinti kezelésnek vetették alá.

               (3)

               Az Egyesült Arab Emírségeken belül – ezt a harmadik országot az Állategészségügyi Világszervezet nem ismeri el ragadós száj- és körömfájástól mentesnek – az Abu Dhabi Emírség jelezte, hogy szándékában állna egypúpú tevéktől származó, a 605/2010/EU rendelet 4. cikke szerinti fizikai vagy kémiai kezelésnek alávetett nyers tejből készült tejtermékeket exportálni az Unióba.

               (4)

               Egypúpú teve tejéből előállított termékek exportjára vonatkozó engedélyt a Dubai Emírség már kapott a 300/2013/EU bizottsági végrehajtási rendelet (4) alapján. Az Abu Dhabiban működő ellenőrzési rendszerek megfelelnek a Dubaiban hatályos rendszereknek. Az Abu Dhabi Emírség továbbította a Bizottság ellenőrző szolgálatainak az egypúpú teve tejéből készült termékek előállításával kapcsolatos rendszerekre és ellenőrzésekre vonatkozó megfelelő információkat.

               (5)

               Az említett információk alapján megállapítható, hogy az Abu Dhabi Emírség kellő biztosítékokkal tud szolgálni arra nézve, hogy az Abu Dhabi Emírségben egypúpú teve nyers tejéből előállított tejtermékek teljesítik a ragadós száj- és körömfájás veszélyének kitett – a 605/2010/EU rendelet I. melléklete C. oszlopában felsorolt – harmadik országokból, illetve harmadik országokon belüli országrészekből az Unióba történő tejtermék-behozatal állategészségügyi és közegészségügyi követelményeit.

               (6)

               Az Egyesült Arab Emírségek területének bizonyos részeiből származó, egypúpú teve tejéből készült tejtermékek Unióba irányuló importjának engedélyezése érdekében a 605/2010/EU rendelet I. mellékletében szereplő harmadik országokat, illetve azok részeit felsoroló jegyzéket ki kell egészíteni az Abu Dhabi Emírséggel, és fel kell tüntetni, hogy a szóban forgó jegyzék C. oszlopa szerinti engedélyezés kizárólag az említett faj tejéből készült tejtermékekre vonatkozik.

               (7)

               Montenegró kérelmet nyújtott be a Bizottsághoz a nyers tej, tejtermékek, kolosztrum és kolosztrumalapú termékek Unióba irányuló exportjának engedélyezése iránt. Montenegró az Állategészségügyi Világszervezet jegyzékében szereplő harmadik ország, amely vakcinázás nélkül mentes a ragadós száj- és körömfájástól.

               (8)

               A Bizottság állategészségügyi ellenőrzéseket hajtott végre Montenegróban. Ezeknek az ellenőrzések bizonyos hiányosságokat tártak fel, különösen a létesítményekben tapasztalt közegészségügyi vonatkozások tekintetében. A montenegrói illetékes hatóságok már foglalkoznak e hiányosságok felszámolásával.

               (9)

               Tekintettel azonban a ragadós száj- és körömfájással kapcsolatos kedvező állategészségügyi helyzetre, helyénvaló felvenni Montenegrót a 605/2010/EU rendelet I. mellékletének A. oszlopába. Az I. mellékletben szereplő jegyzékbe való felvétel azonban nem érintheti az állati eredetű termékek Unióba történő behozatalára és az Unión belüli forgalomba hozatalára vonatkozó egyéb uniós rendelkezésekből eredő kötelezettségeket, különösen a létesítményeknek a 854/2004/EK rendelet 12. cikke szerinti jegyzékével kapcsolatos kötelezettségeket.

               (10)

               A 605/2010/EU rendeletet ezért ennek megfelelően módosítani kell.

               (11)

               Az e rendeletben előírt intézkedések összhangban vannak a Növények, Állatok, Élelmiszerek és Takarmányok Állandó Bizottságának véleményével,

         ELFOGADTA EZT A RENDELETET:
   1. cikk
   A 605/2010/EU rendelet I. mellékletében szereplő táblázat a következőképpen módosul:

               a)

               Az Egyesült Arab Emírségekre vonatkozó bejegyzés helyébe a következő szöveg lép:

                           „AE

                           Az Egyesült Arab Emírségeken belül az Abu Dhabi Emírség és a Dubai Emírség (1)

                           0

                           0

                           + (2)”

               b)

               A Marokkóra vonatkozó bejegyzés után a jegyzék az alábbi bejegyzéssel egészül ki:

                           „ME

                           Montenegró

                           +

                           +

                           +”

         2. cikk
   Ez a rendelet az Európai Unió Hivatalos Lapjában való kihirdetését követő huszadik napon lép hatályba.

      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Brüsszelben, 2018. január 19-én.

            a Bizottság részéről

            az elnök

         Jean-Claude JUNCKER

      (1)  HL L 18., 2003.1.23., 11. o.

      (2)  HL L 139., 2004.4.30., 206. o.

      (3)  A Bizottság 605/2010/EU rendelete (2010. július 2.) az emberi fogyasztásra szánt nyers tejnek és tejtermékeknek, kolosztrumnak és kolosztrumalapú termékeknek az Európai Unióba történő beléptetésére vonatkozó állategészségügyi és közegészségügyi feltételek, illetve a szükséges állategészségügyi bizonyítványokra vonatkozó feltételek megállapításáról (HL L 175., 2010.7.10., 1. o.).

      (4)  A Bizottság 300/2013/EU végrehajtási rendelete (2013. március 27.) az emberi fogyasztásra szánt nyers tej és tejtermékek Európai Unióba történő beléptetésére vonatkozó állategészségügyi és közegészségügyi feltételek, illetve a szükséges állategészségügyi bizonyítvány megállapításáról szóló 605/2010/EU rendelet módosításáról (HL L 90., 2013.3.28., 71. o.).


title: A Bizottság (EU) 2018/84 végrehajtási rendelete (2018. január 19.) az 540/2011/EU bizottsági végrehajtási rendeletnek a klórpirifosz, a klórpirifosz-metil, a klotianidin, a rézvegyületek, a dimoxistrobin, a mankozeb, a mekoprop-P, a metiram, az oxamil, a petoxamid, a propikonazol, a propineb, a propizamid, a piraklosztrobin és a zoxamid hatóanyagok jóváhagyási időtartamának meghosszabbítása tekintetében történő módosításáról (EGT-vonatkozású szöveg. )

text:
               20.1.2018

               HU

               Az Európai Unió Hivatalos Lapja

               L 16/8

         A BIZOTTSÁG (EU) 2018/84 VÉGREHAJTÁSI RENDELETE
   (2018. január 19.)
   az 540/2011/EU bizottsági végrehajtási rendeletnek a klórpirifosz, a klórpirifosz-metil, a klotianidin, a rézvegyületek, a dimoxistrobin, a mankozeb, a mekoprop-P, a metiram, az oxamil, a petoxamid, a propikonazol, a propineb, a propizamid, a piraklosztrobin és a zoxamid hatóanyagok jóváhagyási időtartamának meghosszabbítása tekintetében történő módosításáról
   (EGT-vonatkozású szöveg)
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel a növényvédő szerek forgalomba hozataláról, valamint a 79/117/EGK és a 91/414/EGK tanácsi irányelvek hatályon kívül helyezéséről szóló, 2009. október 21-i 1107/2009/EK európai parlamenti és tanácsi rendeletre (1) és különösen annak 17. cikke első bekezdésére,
   mivel:

               (1)

               Az 540/2011/EU bizottsági végrehajtási rendelet (2) mellékletének A. része meghatározza az 1107/2009/EK rendelet értelmében jóváhagyottnak tekintendő hatóanyagokat.

               (2)

               A mekoprop-P, a propikonazol, a propineb, a propizamid, a piraklosztrobin és a zoxamid hatóanyagok jóváhagyási időtartamát legutóbb az (EU) 2016/2016 bizottsági végrehajtási rendelet (3) hosszabbította meg. Ezen anyagok jóváhagyási időtartama 2018. január 31-én jár le.

               (3)

               A klórpirifosz, a klórpirifosz-metil, a mankozeb és a metiram hatóanyagok jóváhagyási időtartamát legutóbb a 762/2013/EU bizottsági végrehajtási rendelet (4) hosszabbította meg. Ezen anyagok jóváhagyási időtartama 2018. január 31-én jár le.

               (4)

               A klotianidin, a dimoxistrobin, az oxamil és a petoxamid hatóanyagok jóváhagyási időtartamát legutóbb az 1136/2013/EU bizottsági végrehajtási rendelet (5) hosszabbította meg. Ezen anyagok jóváhagyási időtartama 2018. január 31-én jár le.

               (5)

               A rézvegyületek hatóanyag jóváhagyási időtartamát legutóbb a 85/2014/EU bizottsági végrehajtási rendelet (6) hosszabbította meg. Ezen anyag jóváhagyási időtartama 2018. január 31-én jár le.

               (6)

               A 844/2012/EU bizottsági végrehajtási rendeletnek (7) megfelelően kérelmeket nyújtottak be a (2)–(5) preambulumbekezdésben felsorolt anyagok jóváhagyásának meghosszabbítása iránt.

               (7)

               Mivel az anyagok értékelése a kérelmezőkön kívül álló okok miatt halasztást szenvedett, a szóban forgó hatóanyagok jóváhagyása valószínűleg még azelőtt lejár, hogy meghosszabbításukról döntés születne. Ezért jóváhagyási időtartamukat meg kell hosszabbítani.

               (8)

               Tekintettel az 1107/2009/EK rendelet 17. cikkének első bekezdésében foglalt célra, azokban az esetekben, amikor a Bizottság olyan rendeletet fogad el, amelynek értelmében az e rendelet mellékletében említett valamely hatóanyag jóváhagyása nem kerül meghosszabbításra, mivel a jóváhagyás feltételei nem teljesülnek, a Bizottság a lejárat időpontjaként vagy az e rendelet hatálybalépése előtt érvényben lévő időpontot, vagy azon rendelet hatálybalépésének időpontját határozza meg, amelynek értelmében a hatóanyag jóváhagyása nem kerül meghosszabbításra – attól függően, melyik időpont a későbbi. Azokban az esetekben, amikor a Bizottság az e rendelet mellékletében említett valamely hatóanyag jóváhagyásának meghosszabbítására vonatkozó rendeletet fogad el, arra törekszik, hogy – a körülményeknek megfelelően – a lehető legkorábbi alkalmazási időpontot tűzze ki.

               (9)

               Tekintettel arra, hogy a hatóanyagok jelenlegi jóváhagyásának érvényessége 2018. január 31-én lejár, ennek a rendeletnek a lehető leghamarabb hatályba kell lépnie.

               (10)

               Az 540/2011/EU végrehajtási rendeletet ezért ennek megfelelően módosítani kell.

               (11)

               Az e rendeletben előírt intézkedések összhangban vannak a Növények, Állatok, Élelmiszerek és Takarmányok Állandó Bizottságának véleményével,

         ELFOGADTA EZT A RENDELETET:
   1. cikk
   Az 540/2011/EU végrehajtási rendelet mellékletének A. része e rendelet mellékletének megfelelően módosul.
   2. cikk
   Ez a rendelet az Európai Unió Hivatalos Lapjában való kihirdetését követő harmadik napon lép hatályba.

      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Brüsszelben, 2018. január 19-én.

            a Bizottság részéről

            az elnök

         Jean-Claude JUNCKER

      (1)  HL L 309., 2009.11.24., 1. o.

      (2)  A Bizottság 540/2011/EU végrehajtási rendelete (2011. május 25.) az 1107/2009/EK európai parlamenti és tanácsi rendeletnek a jóváhagyott hatóanyagok jegyzéke tekintetében történő végrehajtásáról (HL L 153., 2011.6.11., 1. o.).

      (3)  A Bizottság (EU) 2016/2016 végrehajtási rendelete (2016. november 17.) az 540/2011/EU bizottsági végrehajtási rendeletnek az acetamiprid, a benzoesav, a flazaszulfuron, a mekoprop-P, a mepanipirim, a mezoszulfuron, a propineb, a propoxikarbazon, a propizamid, a propikonazol, a Pseudomonas chlororaphis MA 342 törzse, a piraklosztrobin, a kinoxifen, a tiakloprid, a tiram, a ziram és a zoxamid hatóanyag jóváhagyási időtartamának meghosszabbítása tekintetében történő módosításáról (HL L 312., 2016.11.18., 21. o.).

      (4)  A Bizottság 762/2013/EU végrehajtási rendelete (2013. augusztus 7.) az 540/2011/EU végrehajtási rendeletnek a klórpirifosz, a klórpirifosz-metil, a mankozeb, a maneb, az MCPA, az MCPB és a metiram hatóanyagok jóváhagyási időtartamának meghosszabbítása tekintetében történő módosításáról (HL L 213., 2013.8.8., 14. o.).

      (5)  A Bizottság 1136/2013/EU végrehajtási rendelete (2013. november 12.) az 540/2011/EU bizottsági végrehajtási rendeletnek a klotianidin, a dimoxistrobin, az oxamil és a petoxamid hatóanyagok jóváhagyási időtartamának meghosszabbítása tekintetében történő módosításáról (HL L 302., 2013.11.13., 34. o.).

      (6)  A Bizottság 85/2014/EU végrehajtási rendelete (2014. január 30.) az 540/2011/EU végrehajtási rendeletnek a rézvegyületek hatóanyag-jóváhagyása érvényességének meghosszabbítása tekintetében történő módosításáról (HL L 28., 2014.1.31., 34. o.).

      (7)  A Bizottság 844/2012/EU végrehajtási rendelete (2012. szeptember 18.) a hatóanyagok jóváhagyásának meghosszabbítására vonatkozó eljárás végrehajtásához szükséges rendelkezéseknek a növényvédő szerek forgalomba hozataláról szóló 1107/2009/EK európai parlamenti és tanácsi rendelet szerinti megállapításáról (HL L 252., 2012.9.19., 26. o.).

      MELLÉKLET
      Az 540/2011/EU végrehajtási rendelet mellékletének A. része a következőképpen módosul:

                  1.

                  az 54. sor („Propineb”) hatodik oszlopában („Jóváhagyás lejárta”) megadott dátum helyébe „2019. január 31.” lép;

                  2.

                  az 55. sor („Propizamid”) hatodik oszlopában („Jóváhagyás lejárta”) megadott dátum helyébe „2019. január 31.” lép;

                  3.

                  az 57. sor („Mekoprop-P”) hatodik oszlopában („Jóváhagyás lejárta”) megadott dátum helyébe „2019. január 31.” lép;

                  4.

                  az 58. sor („Propikonazol”) hatodik oszlopában („Jóváhagyás lejárta”) megadott dátum helyébe „2019. január 31.” lép;

                  5.

                  a 77. sor („Zoxamid”) hatodik oszlopában („Jóváhagyás lejárta”) megadott dátum helyébe „2019. január 31.” lép;

                  6.

                  a 81. sor („Piraklostrobin”) hatodik oszlopában („Jóváhagyás lejárta”) megadott dátum helyébe „2019. január 31.” lép;

                  7.

                  a 111. sor („Klórpirifosz”) hatodik oszlopában („Jóváhagyás lejárta”) megadott dátum helyébe „2019. január 31.” lép;

                  8.

                  a 112. sor („Klórpirifosz-metil”) hatodik oszlopában („Jóváhagyás lejárta”) megadott dátum helyébe „2019. január 31.” lép;

                  9.

                  a 114. sor („Mankozeb”) hatodik oszlopában („Jóváhagyás lejárta”) megadott dátum helyébe „2019. január 31.” lép;

                  10.

                  a 115. sor („Metiram”) hatodik oszlopában („Jóváhagyás lejárta”) megadott dátum helyébe „2019. január 31.” lép;

                  11.

                  a 116. sor („Oxamil”) hatodik oszlopában („Jóváhagyás lejárta”) megadott dátum helyébe „2019. január 31.” lép;

                  12.

                  a 121. sor („Klotianidin”) hatodik oszlopában („Jóváhagyás lejárta”) megadott dátum helyébe „2019. január 31.” lép;

                  13.

                  a 122. sor („Petoxamid”) hatodik oszlopában („Jóváhagyás lejárta”) megadott dátum helyébe „2019. január 31.” lép;

                  14.

                  a 128. sor („Dimoxistrobin”) hatodik oszlopában („Jóváhagyás lejárta”) megadott dátum helyébe „2019. január 31.” lép;

                  15.

                  a 277. sor („Rézvegyületek”) hatodik oszlopában („Jóváhagyás lejárta”) megadott dátum helyébe „2019. január 31.” lép.


title: A Tanács (EU) 2018/88 végrehajtási rendelete (2018. január 22.) a venezuelai helyzetre tekintettel hozott korlátozó intézkedésekről szóló (EU) 2017/2063 rendelet végrehajtásáról

text:
               22.1.2018

               HU

               Az Európai Unió Hivatalos Lapja

               LI 16/6

         A TANÁCS (EU) 2018/88 VÉGREHAJTÁSI RENDELETE
   (2018. január 22.)
   a venezuelai helyzetre tekintettel hozott korlátozó intézkedésekről szóló (EU) 2017/2063 rendelet végrehajtásáról
   AZ EURÓPAI UNIÓ TANÁCSA,
   tekintettel az Európai Unió működéséről szóló szerződésre,
   tekintettel a venezuelai helyzetre tekintettel hozott korlátozó intézkedésekről szóló, 2017. november 13-i (EU) 2017/2063 tanácsi rendeletre (1) és különösen annak 17. cikke (1) bekezdésére,
   tekintettel az Unió külügyi és biztonságpolitikai főképviselőjének javaslatára,
   mivel:

               (1)

               A Tanács 2017. november 13-án elfogadta az (EU) 2017/2063 rendeletet.

               (2)

               A Tanács 2017. november 13-án következtetéseket fogadott el Venezueláról, amelyekben újólag megerősítette, hogy egyedül az építő jellegű párbeszéd és tárgyalás kínálhat tartós megoldást a jelenlegi válságra és a venezuelai nép sürgető szükségleteire.

               (3)

               A Tanács az országban uralkodó helyzettel kapcsolatos aggodalmának nyomatékosítása céljából korlátozó intézkedéseket fogadott el és megjegyezte, hogy az említett intézkedéseket fokozatosan és rugalmas módon fogja alkalmazni azok ellen, akik nem tartják tiszteletben a demokratikus elveket vagy a jogállamiságot, és megsértik az emberi jogokat, azt is hozzátéve, hogy az intézkedések köre bővíthető.

               (4)

               Tekintettel arra, hogy Venezuelában egyre romlik a helyzet, hét személyt fel kell venni a korlátozó intézkedések hatálya alá tartozó természetes és jogi személyeknek, szervezeteknek és szerveknek az (EU) 2017/2063 rendelet IV. mellékletében foglalt jegyzékébe.

               (5)

               Az (EU) 2017/2063 rendelet IV. mellékletét ezért ennek megfelelően módosítani kell,

         ELFOGADTA EZT A RENDELETET:
   1. cikk
   Az (EU) 2017/2063 rendelet IV. melléklete az e rendelet mellékletében meghatározottak szerint módosul.
   2. cikk
   Ez a rendelet az Európai Unió Hivatalos Lapjában való kihirdetésének napján lép hatályba.

      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Brüsszelben, 2018. január 22-én.

            a Tanács részéről

            az elnök

         F. MOGHERINI

      (1)  HL L 295., 2017.11.14., 21. o.

      MELLÉKLET
      A korlátozó intézkedések hatálya alá tartozó személyeknek és szervezeteknek az (EU) 2017/2063 rendelet IV. mellékletében foglalt jegyzéke a következő személyekkel egészül ki:

                     Név

                     Azonosító adatok

                     A jegyzékbe vétel okai

                     A jegyzékbe vétel dátuma

                     „1.

                     Néstor Luis Reverol Torres

                     Születési ideje: 1964. október 28.

                     Belügyminiszter, igazságügyi és a békéért felelős miniszter; a venezuelai nemzeti gárda korábbi főparancsnoka. Súlyos emberi jogi jogsértésekért, valamint a venezuelai demokratikus ellenzék elnyomásáért felelős, ideértve a politikai tüntetések betiltását, illetve visszaszorítását.

                     2018.1.22.

                     2.

                     Gustavo Enrique González López

                     Születési ideje: 1960. november 2.

                     A venezuelai nemzeti hírszerző szolgálat (SEBIN) vezetője. Súlyos emberi jogi jogsértésekért (többek között önkényes fogva tartásokért, embertelen és megalázó bánásmódért és kínzásért), valamint a venezuelai civil társadalom és demokratikus ellenzék elnyomásáért felelős.

                     2018.1.22.

                     3.

                     Tibisay Lucena Ramirez

                     Születési ideje: 1959. április 26.

                     Az Országos Választási Tanács (Consejo Nacional Electoral – CNE) elnöke. Tevékenységével és politikájával aláássa a demokráciát és a jogállamiságot Venezuelában, többek között azáltal, hogy elősegítette az alkotmányozó nemzetgyűlés összehívását, és nem biztosítja, hogy az Országos Választási Tanács megmaradjon a venezuelai alkotmány szerinti, részrehajlás nélküli és független intézménynek.

                     2018.1.22.

                     4.

                     Antonio José Benavides Torres

                     Születési ideje: 1961. június 13.

                     A fővárosi körzet kormányzója. 2017. június 21-ig a venezuelai nemzeti gárda főparancsnoka. Részt vesz a venezuelai civil társadalom és demokratikus ellenzék elnyomásában, továbbá felelősség terheli azokért a súlyos emberi jogi jogsértésekért, amelyeket a venezuelai nemzeti gárda tagjai a parancsoksága alatt követtek el. A venezuelai nemzeti gárda főparancsnokaként számos olyan intézkedést és politikát vezetett be, melyekkel aláásta Venezuelában a jogállamiságot; ide tartozik többek között az, hogy a nemzeti gárda átvette a legfőbb rendfenntartó szerepét a polgári lakosság tüntetésein, valamint hogy főparancsnokként nyilvánosan síkra szállt amellett, hogy a katonai bíróságok rendelkezzenek joghatósággal a polgári lakosság tagjai felett.

                     2018.1.22.

                     5.

                     Maikel José Moreno Pérez

                     Születési ideje: 1965. december 12.

                     Venezuela Legfelsőbb Bíróságának (Tribunal Supremo de Justicia) elnöke és korábbi alelnöke. E tisztségeiben támogatta, illetve támogatja a kormány azon intézkedéseit és politikáit, amelyek aláássák Venezuelában a demokráciát és a jogállamiságot, továbbá felelősséggel tartozik azokért az intézkedésekért és nyilatkozatokért, amelyek a nemzetgyűlés hatáskörének csorbulását eredményezték.

                     2018.1.22.

                     6.

                     Tarek William Saab Halabi

                     Születési ideje: 1963. szeptember 10.

                     Az alkotmányozó nemzetgyűlés által kinevezett venezuelai főügyész. Ebben a tisztségében, valamint korábban ombudsmanként és a köztársaság morális ügyekkel foglalkozó tanácsának elnökeként aláásta Venezuelában a demokráciát és a jogállamiságot, mégpedig azzal, hogy nyilvánosan támogatta a kormány ellenzéke ellen irányuló fellépéseket, valamint a nemzetgyűlés hatásköreinek elvonását.

                     2018.1.22.

                     7.

                     Diosdado Cabello Rondón

                     Születési ideje: 1963. április 15.

                     Az alkotmányozó nemzetgyűlés tagja és a venezuelai Egyesült Szocialista Párt (PSUV) első alelnöke. Részt vesz a venezuelai demokrácia és a jogállamiság aláásásában, többek között azzal, hogy a médiát a politikai ellenzék, más tömegtájékoztatási csatornák és a civil társadalom elleni nyilvános támadásokra és fenyegetésekre használja fel.

                     2018.1.22.”


title: A Tanács (EU) 2018/87 végrehajtási rendelete (2018. január 22.) a Koreai Népi Demokratikus Köztársasággal szembeni korlátozó intézkedésekről szóló (EU) 2017/1509 rendelet végrehajtásáról

text:
               22.1.2018

               HU

               Az Európai Unió Hivatalos Lapja

               LI 16/1

         A TANÁCS (EU) 2018/87 VÉGREHAJTÁSI RENDELETE
   (2018. január 22.)
   a Koreai Népi Demokratikus Köztársasággal szembeni korlátozó intézkedésekről szóló (EU) 2017/1509 rendelet végrehajtásáról
   AZ EURÓPAI UNIÓ TANÁCSA,
   tekintettel az Európai Unió működéséről szóló szerződésre,
   tekintettel a Koreai Népi Demokratikus Köztársasággal szembeni korlátozó intézkedésekről szóló, 2017. augusztus 30-i (EU) 2017/1509 rendeletre (1) és a 329/2007/EK rendelet hatályon kívül helyezésére és különösen annak 47. cikke (2) bekezdésére,
   tekintettel az Unió külügyi és biztonságpolitikai főképviselőjének javaslatára,
   mivel:

               (1)

               A Tanács 2017. augusztus 30-án elfogadta az (EU) 2017/1509 rendeletet.

               (2)

               Figyelemmel arra, hogy Koreai Népi Demokratikus Köztársaság (KNDK) folytatta és felgyorsította nukleáris és ballisztikai programját – amely a KNDK több, az ENSZ BT-határozatába foglalt kötelezettségének megszegését jelenti, amelyet a legutóbbi, 2017. november 28-i ballisztikusrakéta-kilövés is bizonyít –, ezért további tizenhét személyt fel kell venni a személyeknek az (EU) 2017/1509 rendelet XVI. mellékletében szereplő jegyzékébe.

               (3)

               Az (EU) 2017/1509 rendelet XVI. mellékletét ezért ennek megfelelően módosítani kell,

         ELFOGADTA EZT A RENDELETET:
   1. cikk
   Az (EU) 2017/1509 rendelet XVI. melléklete az e rendelet mellékletében meghatározottak szerint módosul.
   2. cikk
   Ez a rendelet az Európai Unió Hivatalos Lapjában való kihirdetésének napján lép hatályba.

      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Brüsszelben, 2018. január 22-én.

            a Tanács részéről

            az elnök

         F. MOGHERINI

      (1)  HL L 224., 2017.8.31., 1. o.

      MELLÉKLET
      Az (EU) 2017/1509 rendelet XVI. mellékletében az „a) Természetes személyek” cím alatt szereplő jegyzék a következő személyekkel egészül ki:

                     Név (és esetleges névváltozatok)

                     Azonosító adatok

                     A jegyzékbe vétel dátuma

                     A jegyzékbe vétel okai

                     „2.

                     CHOE Chan Il

                     2018.1.22.

                     Az ENSZ által jegyzékbe vett Korea Heungjin Trading Company dandongi irodájának igazgatója. A Korea Heungjin-t az ENSZ által szintén jegyzékbe vett KOMID kereskedelmi célokra használja. Az ENSZ szankcióbizottság 2009 áprilisában jegyzékbe vette a KOMID-ot, amely a KNDK első számú fegyverkereskedője és a ballisztikus rakétákkal és hagyományos fegyverekkel kapcsolatos áruk és felszerelések legfőbb exportőre.

                     3.

                     KIM Chol Nam

                     2018.1.22.

                     Az Unió által jegyzékbe vett Sobaeksu United Corp dandongi fiókjának igazgatója. A Korea Changgwang Trading Corporation pekingi fiókjának képviselője. A Korea Changgwang Trading Corporation az ENSZ szakértői csoportja szerint a KOMID egyik álneve. A szankcióbizottság 2009. áprilisában jegyzékbe vette a KOMID-ot, amely a KNDK első számú fegyverkereskedője és a ballisztikus rakétákkal és hagyományos fegyverekkel kapcsolatos áruk és felszerelések legfőbb exportőre.

                     4.

                     JON Chol Young

                     Útlevélszám: 563410192
                     a KNDK angolai nagykövetségének diplomatája
                     Születési dátum: 1975.4.30.

                     2018.1.22.

                     A Green Pine Associated Corporation képviselője és a KNDK akkreditált diplomatája.
                     A Green Pine-t az ENSZ többek között az ENSZ fegyverembargójának megsértése miatt jegyzékbe vette. A Green Pine emellett tárgyalásokat folytatott az angolai hadihajók felújítására vonatkozó szerződésekről, megsértve ezzel az ENSZ BT határozataival megállapított tilalmakat.

                     5.

                     AN Jong Hyuk
                     más néven: An Jong Hyok

                     a KNDK egyiptomi nagykövetségének diplomatája
                     Születési dátum: 1970.3.14.
                     Útlevélszám: 563410155

                     2018.1.22.

                     A Saeng Pil Trading Corporation – mely a Green Pine Associated Corporation álneve – képviselője és a KNDK Egyiptomba akkreditált diplomatája.
                     A Green Pine-t az ENSZ többek között az ENSZ fegyverembargójának megsértése miatt vette jegyzékbe.
                     An Jong Hyuk felhatalmazást kapott arra, hogy a Saeng Pil nevében többféle üzleti tevékenységet – ideértve szerződések és banki üzletetek megkötését és végrehajtását – folytasson. A vállalat hadihajók építésével, valamint elektronikus kommunikációs és tengeri navigációs berendezések tervezésével, gyártásával és üzembe helyezésével foglalkozik.

                     6.

                     CHOL Yun

                     A KNDK kínai nagykövetségének III. osztályú titkára

                     2018.1.22.

                     Chol Yun-t az ENSZ szakértői csoportja a lítium-6 – az ENSZ által tiltott nukleáris cikk – értékesítésében közreműködő észak-koreai General Precious Metal vállalat kapcsolattartójaként azonosított.
                     A General Precious Metal-t az Unió korábban az ENSZ által jegyzékbe vett Green Pine álneveként azonosította.

                     7.

                     CHOE Kwang Hyok

                     2018.1.22.

                     Choe Kwang Hyok az ENSZ által jegyzékbe vett Green Pine Associated Corporation képviselője.
                     Az ENSZ szakértői csoportja szerint a Beijing King Helong International Trading Ltd. – mely a Green Pine álneve – vezérigazgatója. Az ENSZ szakértői csoportja szerint továbbá a Hong Kong King Helong Int'l Trading Ltd. igazgatója is, valamint a Korea Unhasu Trading Company pekingi képviseleti irodájaként megjelölt észak-koreai szervezet működtetője is. Mindezek szintén a Green Pine álnevei.

                     8.

                     KIM Chang Hyok
                     más néven: James Jin vagy James Kim

                     Születési idő: 1963.4.29.
                     Születési hely: Észak-Hamgjong
                     Útlevélszáma: 472130058

                     2018.1.22.

                     KIM Chang Hyok-ot az ENSZ szakértői csoportja a Pan Systems Pyongyang malajziai képviselőjeként azonosította. A Pan Systems Pyongyang-ot az Unió vette jegyzékbe az ENSZ BT határozataiban foglalt szankciók megsértése miatt, mivel Eritreának kísérelt meg fegyvereket és azokhoz kapcsolódó felszereléseket eladni. Pan Systems Pyongyang is a Reconnaissance General Bureau – amelyen az ENSZ jegyzékbe vett – irányítása alatt áll és érdekében dolgozik.

                     9.

                     PARK Young Han

                     2018.1.22.

                     A Beijing New Technology igazgatója. Az ENSZ szakértői csoportja a Beijing New Technology-t a KOMID fedőcégeként azonosította. A szankcióbizottság 2009. áprilisában jegyzékbe vette a KOMID-ot, amely a KNDK első számú fegyverkereskedője és a ballisztikus rakétákkal és hagyományos fegyverekkel kapcsolatos áruk és felszerelések legfőbb exportőre.
                     A Guancaiweixing Trading Co., Ltd jogi képviselője. Az ENSZ szakértői csoportja szerint ez a vállalat volt a 2012. augusztusában feltartóztatott, Eritreába tartó katonai vonatkozású cikkeket tartalmazó szállítmány szállítója.

                     10.

                     RYANG Su Nyo

                     Születési idő: 1959.8.11.
                     Születési hely: Japán

                     2018.1.22.

                     A Pan Systems Pyongyang igazgatója, amelyet az Unió vette jegyzékbe az ENSZ BT határozataiban foglalt szankciók megsértése miatt, mivel Eritreának kísérelt meg fegyvereket és azokhoz kapcsolódó felszereléseket eladni. Pan Systems Pyongyang is a Reconnaissance General Bureau – amelyen az ENSZ jegyzékbe vett – irányítása alatt áll és érdekében dolgozik.

                     11.

                     PYON Won Gun

                     Születési idő: 1968.3.13.
                     Születési hely: Dél-Phjongan
                     Szolgálati útlevél száma: 836220035
                     Útlevélszám: 290220142

                     2018.1.22.

                     A Glocom-t az Unió vette jegyzékbe Pan Systems Pyongyang fedőcégének igazgatója. A Pan Systems Pyongyang-t, amelyet az Unió vette jegyzékbe az ENSZ BT határozataiban foglalt szankciók megsértése miatt, mivel Eritreának kísérelt meg fegyvereket és azokhoz kapcsolódó felszereléseket eladni. Pan Systems Pyongyang is a Reconnaissance General Bureau – amelyet az ENSZ jegyzékbe vett – irányítása alatt áll és érdekében dolgozik.
                     A Glocom katonai és félkatonai szervezetek számára készült rádiókommunikációs berendezéseket reklámoz.
                     Emellett az ENSZ szakértői csoportja szerint Pyon Won Gun egyike azoknak az észak-koreai állampolgároknak, akik az Unió által jegyzékbe vett Pan Systems Pyongyang-t működtetik.

                     12.

                     PAE Won Chol

                     Születési idő: 1969.8.30.
                     Születési hely: Phenjan
                     Diplomata-útlevél száma: 654310150

                     2018.1.22.

                     Az ENSZ szakértői csoportja szerint Pae Won Chol-t egyike azoknak az észak-koreai állampolgároknak, akik az EU Unió által jegyzékbe vett Pan Systems Pyongyang-t működtetőjeként azonosította. A Pan Systems Pyongyang-t az ENSZ BT határozataiban foglalt szankciók megsértése miatt az Unió vette jegyzékbe, mivel Eritreának kísérelt meg fegyvereket és azokhoz kapcsolódó felszereléseket eladni. Pan Systems Pyongyang is a Reconnaissance General Bureau – amelyet az ENSZ jegyzékbe vett – irányítása alatt áll és érdekében dolgozik, amely fegyverek és kapcsolódó anyagok eladásában vesz részt, megsértve ezzel az ENSZ BT határozataival megállapított tilalmakat.

                     13.

                     RI Sin Song

                     2018.1.22.

                     Az ENSZ szakértői csoportja Ri Sin Song-t a Pan Systems Pyongyang-t működtetőként azonosította. A Pan Systems Pyongyang-t az ENSZ BT határozataiban foglalt szankciók megsértése miatt az Unió jegyzékbe vett, mivel Eritreának kísérelt meg fegyvereket és azokhoz kapcsolódó felszereléseket eladni. Pan Systems Pyongyang is a Reconnaissance General Bureau – amelyet az Egyesült Nemzetek jegyzékbe vett – irányítása alatt áll és érdekében dolgozik.

                     14.

                     KIM Sung Su

                     2018.1.22.

                     Az ENSZ szakértői csoportja KIM Sung Su-t a Pan Systems Pyongyang kínai képviselőjeként azonosította. Az Unió jegyzékbe vette a Pan Systems Pyongyang-t az ENSZ BT határozataiban foglalt szankciók megsértése miatt, mivel Eritreának kísérelt meg fegyvereket és azokhoz kapcsolódó felszereléseket eladni. Pan Systems Pyongyang is a Reconnaissance General Bureau – amelyet az Egyesült Nemzetek jegyzékbe vett – irányítása alatt áll és érdekében dolgozik

                     15.

                     KIM Pyong Chol

                     2018.1.22.

                     Az ENSZ szakértői csoportja Kim Pyong Chol-t olyan észak-koreai állampolgárnak azonosította be, aki a Pan Systems Pyongyang működteti. Az Unió jegyzékbe vette a Pan Systems Pyongyang-t az ENSZ BT határozataiban foglalt szankciók megsértése miatt, mivel Eritreának kísérelt meg fegyvereket és azokhoz kapcsolódó felszereléseket eladni. Pan Systems Pyongyang is a Reconnaissance General Bureau – amelyet az Egyesült Nemzetek jegyzékbe vett – irányítása alatt áll és érdekében dolgozik.

                     16.

                     CHOE Kwang Su

                     A KNDK pretoriai nagykövetségének III. osztályú titkára
                     Születési idő:1955.4.20.
                     Útlevélszám: 381210143 (lejárati időpontja: 2016.6.3.)

                     2018.1.22.

                     Az ENSZ szakértői csoportja Choe Kwang Su-t a Haegeumgang Trading Company képviselőjeként azonosította. E minőségben Choe Kwang Su aláírt egy a KNDK és Mozambik közötti katonai együttműködési szerződést, megsértve ezzel az ENSZ BT határozataival megállapított tilalmakat. A szerződés fegyvereknek és kapcsolódó anyagoknak a mozambiki kormány ellenőrzése alatt álló Monte Binga vállalat részére történő szállítására vonatkozott.

                     17.

                     PAK In Su
                     más néven: Daniel Pak

                     Születési idő: 1957.5.22.
                     Születési hely: Észak-Hamgjong
                     Diplomata-útlevél száma: 290221242

                     2018.1.22.

                     Az ENSZ szakértői csoportja szerint Pak In Su közreműködött a KNDK-ból Malajziába irányuló szénértékesítéshez kapcsolódó tevékenységekben, megsértve ezzel az ENSZ BT határozataival megállapított tilalmakat.

                     18.

                     SON Young-Nam

                     A KNDK nagykövetségének I. osztályú titkára

                     2018.1.22.

                     Az ENSZ szakértői csoportja szerint Son Young-Nam közreműködött az arany és egyéb termékek KNDK-ba irányuló csempészetében, megsértve ezzel az ENSZ BT határozataival megállapított tilalmakat.”


title: A Bizottság (EU) 2018/99 végrehajtási rendelete (2018. január 22.) az (EU) 2015/2378 végrehajtási rendeletnek a tagállamok által a 2011/16/EU tanácsi irányelv alapján az automatikus információcsere hatékonyságáról készítendő évenkénti értékelés közlésének formája és kritériumai, valamint a tagállamok által szolgáltatandó statisztikai adatok jegyzéke tekintetében történő módosításáról

text:
               23.1.2018

               HU

               Az Európai Unió Hivatalos Lapja

               L 17/29

         A BIZOTTSÁG (EU) 2018/99 VÉGREHAJTÁSI RENDELETE
   (2018. január 22.)
   az (EU) 2015/2378 végrehajtási rendeletnek a tagállamok által a 2011/16/EU tanácsi irányelv alapján az automatikus információcsere hatékonyságáról készítendő évenkénti értékelés közlésének formája és kritériumai, valamint a tagállamok által szolgáltatandó statisztikai adatok jegyzéke tekintetében történő módosításáról
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel az adózás területén történő közigazgatási együttműködésről és a 77/799/EGK irányelv hatályon kívül helyezéséről szóló, 2011. február 15-i 2011/16/EU tanácsi irányelvre (1) és különösen annak 23. cikke (3) és (4) bekezdésére,
   mivel:

               (1)

               A 2011/16/EU irányelv 23. cikkének (3) bekezdése előírja, hogy a tagállamoknak évenkénti értékelést kell benyújtaniuk a Bizottságnak az automatikus információcsere hatékonyságáról.

               (2)

               A 2011/16/EU irányelv 23. cikkének (4) bekezdése szerint meg kell határozni a tagállamok által az irányelv értékelése céljából benyújtandó statisztikai adatok jegyzékét.

               (3)

               A jegyzék nem foglalja magában a 2011/16/EU irányelv 8a. cikke szerinti kötelező információcserével kapcsolatos statisztikai adatokat, mivel a Bizottság ezeket az adatokat a 2011/16/EU irányelv 21. cikkének (5) bekezdése alapján létrehozott központi adattárból gyűjti be.

               (4)

               Az (EU) 2015/2378 bizottsági végrehajtási rendeletet (2) ezért ennek megfelelően módosítani kell.

               (5)

               Az e rendeletben előírt intézkedések összhangban vannak az adóügyi közigazgatási együttműködéssel foglalkozó bizottság véleményével,

         ELFOGADTA EZT A RENDELETET:
   1. cikk
   Az (EU) 2015/2378 végrehajtási rendelet módosításai
   Az (EU) 2015/2378 végrehajtási rendelet a következőképpen módosul:

               1.

               Az irányelv a következő 2c. és 2d. cikkel egészül ki:
               „2c. cikk
               Az évenkénti értékelés közlésének formája és kritériumai
               (1)   Az automatikus információcsere hatékonyságáról és a gyakorlatban elért eredményekről a 2011/16/EU irányelv 23. cikkének (3) bekezdése szerint készítendő évenkénti értékelés közlésének formáját e rendelet VIII. melléklete állapítja meg.
               (2)   A tagállamok évente április 1-je előtt az (1) bekezdésben említett formában elektronikus úton eljuttatják a Bizottságnak az évenkénti értékelést. Az értékelésnek az előző naptári évet kell lefednie.
               2d. cikk
               A statisztikai adatok jegyzéke
               (1)   A kötelező automatikus információcsere kivételével a közigazgatási együttműködés minden más formájához a 2011/16/EU irányelv 23. cikkének (4) bekezdése értelmében szükséges statisztikai adatok jegyzékét e rendelet IX. melléklete állapítja meg.
               A kötelező automatikus információcseréhez a 2011/16/EU irányelv 8. cikkének (1) bekezdése értelmében szükséges statisztikai adatok jegyzékét e rendelet X. melléklete állapítja meg.
               A kötelező automatikus információcseréhez a 2011/16/EU irányelv 8. cikkének (3a) bekezdése értelmében szükséges statisztikai adatok jegyzékét e rendelet XI. melléklete állapítja meg.
               A kötelező automatikus információcseréhez a 2011/16/EU irányelv 8aa. cikke értelmében szükséges statisztikai adatok jegyzékét e rendelet XII. melléklete állapítja meg.
               (2)   A tagállamok évente április 1-je előtt a IX. mellékletben foglalt jegyzéknek megfelelően – a kötelező automatikus információcsere kivételével – elektronikus úton megküldik a Bizottságnak a közigazgatási együttműködés minden formájával összefüggő, előző naptári évre vonatkozó statisztikai adatokat.
               (3)   A tagállamok évente november 1-je előtt a X., XI. és XII. mellékletben foglalt jegyzéknek megfelelően, elektronikus úton megküldik a Bizottságnak a kötelező automatikus információcserével összefüggő, előző naptári évre vonatkozó statisztikai adatokat.”;

               2.

               A rendelet kiegészül az e rendelet mellékletében foglalt VIII., IX., X., XI. és XII. melléklettel.

         2. cikk
   Hatálybalépés és alkalmazás
   Ez a rendelet az Európai Unió Hivatalos Lapjában való kihirdetését követő huszadik napon lép hatályba.

      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Brüsszelben, 2018. január 22-én.

            a Bizottság részéről

            az elnök

         Jean-Claude JUNCKER

      (1)  HL L 64., 2011.3.11., 1. o.

      (2)  A Bizottság (EU) 2015/2378 végrehajtási rendelete (2015. december 15.) az adózás területén történő közigazgatási együttműködésről szóló 2011/16/EU tanácsi irányelv bizonyos rendelkezéseinek végrehajtására vonatkozó részletes szabályok megállapításáról és az 1156/2012/EU végrehajtási rendelet hatályon kívül helyezéséről (HL L 332., 2015.12.18., 19. o.).

      MELLÉKLET
      Az (EU) 2015/2378 végrehajtási rendelet a következő mellékletekkel egészül ki:
      „
            VIII. MELLÉKLET

               A 2c. cikkben említett formanyomtatvány

            A 2011/16/EU irányelv 23. cikkének (3) bekezdése szerinti értékelés benyújtására szolgáló formanyomtatványnak az alábbi információkat kell tartalmaznia:

                        —

                        a kérdőívre válaszoló tagállam megnevezése,

                        —

                        az információk rendelkezésre állása a tagállamban,

                        —

                        annak nyomon követése, hogy megküldték-e a 14. cikk (2) bekezdése szerinti kétoldalú éves visszajelzéseket,

                        —

                        az automatikus információcsere hatékonysága:

                                    —

                                    a kapott információk feldolgozása és a felmerült főbb általános technikai (IT) problémák,

                                    —

                                    a kapott információk minősége (a válaszadókat/feleket azonosító információkkal); a kapott információk tartalmával és a kapcsolódó javaslatokkal összefüggő kérdések,

                                    —

                                    az információknak a szabálykövető magatartást erősítő felhasználása és hatékonysága (kitérve az információk elvi hasznosságára); az információk jelenlegi és jövőbeli felhasználása; az információk felhasználása adóterületenként; a kapott információk felhasználása révén ösztönzött közigazgatási együttműködés,

                                    —

                                    gyakorlati eredmények a teljes eredmény megjelölésével (beleértve a különleges projekteket); a különleges projektekből származó konkrét eredmények; az automatikus információcsere fejlesztésével és végrehajtásával kapcsolatos igazgatási és egyéb releváns költségek; az automatikus információcserével összefüggő ismétlődő műveletek igazgatási költségei; az adószabályok betartásával összefüggő műveletekhez kapcsolódó egyéb releváns költségek; pozitív és negatív tapasztalatok; jogvitához és bírósági eljárás indításához vezető lényeges tényezők,

                                    —

                                    az országonkénti jelentések érintett tagállamokhoz való eljuttatására vonatkozó kötelezettség teljesítésének mértéke (más tagállamok adóhatóságaitól kapott országonkénti jelentések száma/más tagállamok adóhatóságai által küldendő országonkénti jelentések száma),

                                    —

                                    az Adatszolgáltatásra kötelezett szervezetek megfelelésének mértéke az országonkénti jelentések benyújtására vonatkozó kötelezettség teljesítésében (a beérkezett országonkénti jelentések száma/a megküldendő országonkénti jelentések száma),

                                    —

                                    azon joghatóságok felsorolása, amelyekben az Unióban bejegyzett, Adatszolgáltatásra kötelezett szervezetek Végső anyavállalatai illetőséggel rendelkeznek, de ahol nem került sor teljes körű jelentések benyújtására vagy továbbítására.

            IX. MELLÉKLET

               A 2d. cikkben említett jegyzék

            A kötelező automatikus információcsere kivételével a közigazgatási együttműködés minden más formájához a 2011/16/EU irányelv 23. cikkének (4) bekezdése értelmében szükséges statisztikai adatoknak tartalmazniuk kell a következő információkat:

                        —

                        a tagállam megnevezése,

                        —

                        év,

                        —

                        A. rész: Az információcserére vonatkozó tagállami szintű statisztikák

                                    —

                                    a megkeresésre történő információcseréről (a 2011/16/EU irányelv 5., 6. és 7. cikke)

                                                —

                                                az elküldött megkeresések száma,

                                                —

                                                a beérkezett válaszok száma,

                                                —

                                                a hat hónapon belül beérkezett teljes válaszok száma,

                                                —

                                                azon válaszok száma, amelyek esetében az információk (részben vagy egészében) két hónapon belül beérkeztek,

                                                —

                                                a beérkezett megkeresések száma,

                                                —

                                                az elküldött válaszok száma,

                                                —

                                                a 2011/16/EU irányelv 17. cikke szerinti visszautasítások száma,

                                    —

                                    a spontán információcseréről (a 2011/16/EU irányelv 9. és 10. cikke)

                                                —

                                                az elküldött spontán információközlések száma,

                                                —

                                                a beérkezett spontán információközlések száma,

                                                —

                                                az elküldött, határokon átnyúló vonatkozású feltételes adómegállapítások száma,

                                                —

                                                a beérkezett, határokon átnyúló vonatkozású feltételes adómegállapítások száma,

                                                —

                                                az elküldött egyoldalú előzetes árképzések száma,

                                                —

                                                a kapott egyoldalú előzetes árképzések száma,

                        —

                        B. rész: A közigazgatási együttműködés egyéb formáira vonatkozó statisztikák

                                    —

                                    a közigazgatási hivatalokban való jelenlétről és a közigazgatási vizsgálatokban való részvételről (a 2011/16/EU irányelv 11. cikke)

                                                —

                                                a közigazgatási hivatalokban való jelenlétre és a közigazgatási vizsgálatokban való részvételre vonatkozó megkeresések száma,

                                    —

                                    az egyidejű ellenőrzésekről (a 2011/16/EU irányelv 12. cikke)

                                                —

                                                a tagállam által kezdeményezett egyidejű ellenőrzések száma,

                                                —

                                                a tagállam részvételével lezajlott egyidejű ellenőrzések száma,

                                    —

                                    a kézbesítés iránti megkeresésekről (a 2011/16/EU irányelv 13. cikke)

                                                —

                                                az elküldött kézbesítés iránti megkeresések száma,

                                                —

                                                a beérkezett kézbesítés iránti megkeresések száma,

                                    —

                                    a visszajelzésről (a 2011/16/EU irányelv 14. cikke)

                                                —

                                                a visszajelzés iránti elküldött megkeresések száma,

                                                —

                                                a beérkezett visszajelzések száma,

                                                —

                                                a visszajelzés iránti beérkezett megkeresések száma,

                                                —

                                                az elküldött visszajelzések száma,

                        —

                        C. rész: Az igazgatási együttműködés eredményeként a becsült többletbevételre, illetve a becsült adó növekedésére vonatkozó statisztikák. E részben az információszolgáltatás nem kötelező

                                    —

                                    a megkeresésre történő információcseréből,

                                    —

                                    spontán információcseréből,

                                    —

                                    egyidejű ellenőrzés eredményeként,

                                    —

                                    összesített szám és az esetek száma.

            X. MELLÉKLET

               A 2d. cikkben említett jegyzék

            A 2011/16/EU irányelv 8. cikkének (1) bekezdése szerinti jövedelem- és tőkekategóriákkal kapcsolatos kötelező automatikus információcseréhez az irányelv 23. cikkének (4) bekezdése értelmében szükséges statisztikai adatoknak a következő információkat kell tartalmazniuk:

                        —

                        a 2011/16/EU irányelv 8. cikkének (1) bekezdése szerinti valamennyi jövedelem- és tőkekategória tekintetében: az üzenetekre és az adófizetőkre vonatkozó statisztikák,

                        —

                        a munkaviszonyból származó jövedelem és a vezető tisztségviselők tiszteletdíja esetében: az üzenetekre és a kedvezményezettekre, az üzenetekre és a fizető felekre, a kedvezményezettekre és a velük kialakult viszonyra, a fizető felekre és a velük kialakult viszonyra, a kedvezményezettekre és a jövedelemre vonatkozó statisztikák,

                        —

                        a nyugdíj esetében: az üzenetekre és a kedvezményezettekre, az üzenetekre és a fizető felekre, a kedvezményezettekre, a fizető felekre, a nyugdíjrendszerre és a jövedelemre vonatkozó statisztikák,

                        —

                        az életbiztosítási termékek esetében: az üzenetekre és a kötvényekre, általában a kötvényekre és az eseményekre vonatkozó statisztikák,

                        —

                        az ingatlan tulajdonjoga és az ingatlanból származó jövedelem esetében: az üzenetekre és a felekre, általában a felekre, az ingatlanok mennyiségére és értékére, az ügyletek mennyiségére és értékére, a hitelesemények mennyiségére és értékére, valamint a jogokból származó jövedelem mennyiségére és értékére vonatkozó statisztikák,

                        —

                        az üzenetek státusza esetében: az üzenetek státuszára és a státusszal kapcsolatos hibaüzenetekre vonatkozó statisztikák,

                        —

                        az adatokat nem tartalmazó üzenetek esetében: az adatokat nem tartalmazó üzenetekre vonatkozó statisztikák.

            XI. MELLÉKLET

               A 2d. cikkben említett jegyzék

            A 2011/16/EU irányelv 8. cikkének (3a) bekezdése szerinti kötelező automatikus információcseréhez az irányelv 23. cikkének (4) bekezdése értelmében szükséges statisztikai adatoknak a következő információkat kell tartalmazniuk:

                        —

                        üzenetenként a származási országra és a rendeltetési országra, az összes bejegyzésre és a kifizetés teljes összegére vonatkozó statisztikák,

                        —

                        származási országonként az adatszolgáltató pénzügyi intézmények teljes számára és a kifizetés teljes összegére vonatkozó statisztikák,

                        —

                        egyedi számlánként a számlatulajdonosok mennyiségére, a fizetési kategóriákra és a fizetési kategóriánkénti összegre vonatkozó statisztikák,

                        —

                        számlánként a számlatulajdonosok típusára, a számlatulajdonosok adóazonosító számára vagy ezzel egyenértékű azonosítójára, a számlatulajdonosok illetősége szerinti országra, a természetes személynek minősülő számlatulajdonosokra, a lezárt számlákra és a nyugvó számlákra vonatkozó statisztikák,

                        —

                        számlatulajdonosonként az ellenőrzést gyakorló személyek típusára, az ellenőrzést gyakorló személyek adóazonosító számára vagy annak funkcionális megfelelőjére, az ellenőrzést gyakorló személyek adóazonosító számára, az ellenőrzést gyakorló személyek illetősége szerinti országra és a természetes személynek minősülő, ellenőrzést gyakorló személyekre vonatkozó statisztikák.

            XII. MELLÉKLET

               A 2d. cikkben említett jegyzék

            A 2011/16/EU irányelv 8aa. cikke szerinti kötelező automatikus információcseréhez az irányelv 23. cikkének (4) bekezdése értelmében szükséges statisztikai adatoknak a következő információkat kell tartalmazniuk:

                        —

                        az Adatszolgáltatásra kötelezett szervezetektől kapott országonkénti jelentések száma,

                        —

                        az Adatszolgáltatásra kötelezett szervezetek által küldendő olyan országonkénti jelentések száma, amelyek nem, vagy csak részben érkeztek be (a Végső anyavállalatok joghatóságai szerinti bontásban),

                        —

                        az összes többi tagállamtól kapott országonkénti jelentések száma,

                        —

                        az összes többi tagállam által küldendő, de be nem érkezett országonkénti jelentések száma,

                        —

                        az összes többi tagállamnak megküldött országonkénti jelentések száma.

                  ”